title: Muistikortinlukija

text: Muistikortinlukija on tietokoneen oheislaite, jonka tehtävänä on lukea ja kirjoittaa muistikortteja. Myös kaikki muistikortteja käyttävät laitteet sisältävät luonnollisesti kortinlukijan. Muistikorttien käytön yleistyttyä esimerkiksi digitaalikameroiden myötä, on sittemmin lähes kaikki uudet PC-tietokoneet varustettu sisäänrakennetulla useampaa korttityyppiä tukevalla kortinlukijalla. Uusista kannettavista tietokoneista se löytyy lähes poikkeuksetta. Muistikortinlukija voidaan hankkia myös ulkoisena, jolloin se liitetään vapaaseen USB -porttiin. Todellisuudessa myös sisäänrakennettu kortinlukija on liitetty tietokoneen USB-väylään.


title: Muistikortinlukija

text: Aikaisemmin kannettavissa tietokoneissa ainoa laajennuskorttipaikka oli PCMCIA, nykyään se on korvautunut lähes kokonaan ExpressCard -laajennuskorttipaikalla ja useimpia muistikorttityyppejä tukevalla lukijalla. Vanhemmissa digitaalikameroissa, joissa tiedonsiirto tapahtuu USB version 1.1 nopeudella, kuvatiedostojen siirto tietokoneeseen nopeutuu kun kortti luetaan kameran sijasta versio 2.0:aa käyttävällä muistikortinlukijalla.


title: Muistikortinlukija

text: Nykyään monissa elektronisissa laitteissa ja järjestelmissä käytetään tunnistamiseen tai maksun suorittamiseen sirulla tai magneettiraidalla varustettua korttia. Näitä kortteja luetaan kortinlukijalla.


title: Tuomas Bryggari

text: Tuomas Bryggari (tai Bryggare) (8. joulukuuta 1881 Jääski – 31. lokakuuta 1964 Helsinki) oli suomalainen kivityömies ja tarkastaja sekä sosialidemokraattien kansanedustaja.


title: Tuomas Bryggari

text: Bryggari syntyi rukkisorvaaja Paavo Bryggarin ja Maria Himmasen lapsena Jääskessä vuonna 1872. Bryggari kävi kolme luokkaa kansakoulua, jonka jälkeen hän elätti itsensä sekalaisilla töillä toimien mm. paimenena, renkinä, kivityömiehenä ja rautatierakennuksilla Jääskessä ja Helsingissä. Suomen sisällissodan jälkeen vuonna 1918 hänet tuomittiin poliittisista syistä vankilaan. Vapauduttuaan hän työskenteli Suomen Ammattijärjestön järjestäjänä ja luennoitsijana sekä myöhemmin Vaasan läänin itäisen vaalipiirin sosialidemokraattien piirisihteerinä.


title: Tuomas Bryggari

text: Kansanedustajana Bryggari toimi Vaasan läänin itäisestä vaalipiiristä vuosina 1922–1948. Eduskunnassa hän toimi muun muassa Suuren valiokunnan ja Valtiovarainvaliokunnan jäsenenä. Lisäksi hän toimi kuudesti presidentin valitsijamiehenä sekä Kansaneläkkeensaajien keskusliiton ja Suomen rakennustyöväen liiton puheenjohtajana.


title: Tuomas Bryggari

text: Bryggari oli naimisissa vuosina 1909–1926 Lempi Maria Juhontyttären kanssa (ero 1931) ja myöhemmin vuodesta 1938 alkaen Ida Wilhelmiina Niemisen kanssa.


title: Abel Xavier

text: Abel Xavier (s. 30. marraskuuta 1972 Nampula, Mosambik) on portugalilainen entinen jalkapalloilija, pelipaikaltaan keskuspuolustaja. Hän kuului aikaisemmin Portugalin maajoukkueen vakiomiehistöön.


title: Abel Xavier

text: Kolmevuotiaana Portugaliin muuttanut Xavier aloitti ammattilaisuransa Estrela da Amadoran joukkueessa, missä pelasi kolmen vuoden ajan ennen siirtymistään vuonna 1993 suurseura Benficaan. Benficassa hän pääsi ensimmäisellä kaudellaan juhlimaan Portugalin liigamestaruutta. 1995 Xavier siirtyi Italian Serie A:n Bariin, missä peliaika jäi vähäiseksi ja Xavier siirtyikin vain yhden kauden jälkeen Espanjaan Real Oviedoon. Oviedossa peliaikaa tuli kahden kauden aikana yli 40 ottelun verran. Kauden 1998–1999 Xavier pelasi Hollannissa PSV Eindhovenissa ja pääsi juhlimaan Alankomaiden superucpin voittoa ennen siirtymistään Englannin valioliigaan ja Evertonin joukkueeseen.


title: Abel Xavier

text: Tammikuussa 2002, kauden puolivälissä, Xavierin seuraavaksi osoitteeksi tuli paikallisvastustaja ja arkkivihollinen Liverpool. Seuraavan vuoden tammikuussa Xavier lähti Turkkiin suurseura Galatasarayhin, ja yhden kauden jälkeen siirtyi jälleen, tällä kertaa Saksaan ja Hannover 96:n joukkueeseen. Puolen vuoden Saksan-visiitin jälkeen Xavier palasi Italiaan AS Romaan, missä peliaika jäi jälleen vähäiseksi, mutta meriittilistaan tuli Italian cupin voitto. 2005 Xavier palasi Englantiin Middlesbroughon Michael Reizigerin korvaajaksi. Marraskuussa 2006 Xavier jäi kiinni kielletyn anabolisen steroidin dianabolin käytöstä ja hänet asetettiin 18 kuukauden pelikieltoon, mikä sittemmin lyheni vuoden mittaiseksi. Toukokuussa 2007 Xavier siirtyi viimeisimpään seuraansa Los Angeles Galaxyyn Yhdysvaltain MLS-liigaan, mistä hän lähti kesällä 2008 riitaannuttaan valmentaja Ruud Gullitin kanssa.


title: Abel Xavier

text: Aikaisemmin Xavier kuului Portugalin maajoukkueen puolustuksen tukipilareihin. Hän edusti maataan vuoden 2000 EM-turnauksessa, missä hän jatkoajalle edenneessä välieräottelussa Ranskaa vastaan torjui kädellään David Trezeguet'n laukauksen, mistä aiheutuneesta rangaituspotkusta Zinedine Zidane veti pallon verkkoon ja pudotti Portugalin loppuottelusta. Xavier joukkuetovereineen protestoi tuomiota suurieleisesti, mistä hänelle langetettiin yhdeksän kuukauden pelikielto maaotteluihin, mikä sittemmin lyhennettiin kuuden kuukauden mittaiseksi.


title: Abel Xavier

text: Xavier oli mukana myös 2002 MM-turnauksessa mutta ei enää avauskokoonpanon miehenä.


title: Abel Xavier

text: 22. joulukuuta 2009 Xavier kertoi kääntyneensä muslimiksi ja käyttävänsä nimenään Faisal Xavieria.


title: Ukrainan kansantasavalta

text:
Ukrainan kansantasavalta (ukrainaksi Українска Народня Республіка, "Ukrajinska Narodna Respublika") oli Ukrainan itsenäiseksi 22. tammikuuta 1918 julistettu tasavalta, joka käsitti periaatteessa Ukrainan lukuun ottamatta Länsi-Ukrainan kansantasavallan aluetta. Ukrainan kielen sana "”Narodna”" voidaan kääntää suomeksi kahdella tavalla: joko "kansan "tai "kansallinen".
Itsenäistymiseen johtaneen kehityksen taustalla oli kansallisuusliikkeen synty Ukrainassa 1800-luvulla. Puolan kapinat ja Venäjän Puolaan kohdistamat tukahdutustoimet saivat myös ukrainalaiset ottamaan kantaa heitä koskeviin asioihin. Venäjän Puolan vastaiseen politiikkaan kuului myös ukrainalaisten maaorjatalonpoikien puolustaminen puolalaista aatelistoa vastaan.


title: Ukrainan kansantasavalta

text: 1800-luvun alkupuoliskolla kansallisuusliike ryhtyi vaalimaan ukrainan kieltä ja elvyttämään ajatusta kasakka-autonomiasta. Lisäksi puolustettiin maanviljelijöitä ja vastustettiin ylempien säätyjen erioikeuksia. Korostettiin, että ukrainalaiset eivät ole venäläisiä eivätkä puolalaisia, vaan oma kansansa. Aluksi kansallisuusliike oli pienen ja varakkaan kansanosan harrastus, mutta myöhemmin sen vaalimia ajatuksia ukrainalaisuudesta levitettiin laajemmalle yleisölle, kunnes se lopulta tuli kaikkien tietoisuuteen.


title: Ukrainan kansantasavalta

text: Venäjän ensireaktio orastaneeseen ukrainalaisuusliikkeeseen oli myönteinen. Sen katsottiin erottavan Ukrainan Puolasta. Ukraina kielen vaalimiseenkaan ei puututtu, sillä ukrainalaismieliset eivät esittäneet mitään poliittisia vaatimuksia.


title: Ukrainan kansantasavalta

text: Runoilija Taras Ševtšenko ja historioitsija Mykola Kostomarov perustivat Kiovan yliopistossa Pyhien Kyrilloksen ja Metodioksen seuran. Siihen liittyi kaikkiaan 12 henkilöä. Maailmankuvaltaan seura oli kristillinen ja se haaveili panslavistisesta tasavallasta, jossa Ukraina oli yksi sen autonomisista osatasavalloista. Viranomaiset paljastivat seuran vuonna 1847 ja pitivät sitä kumouksellisena. Seuran jäsenille annettiin vankeustuomioita ja ukrainalaisuuteen myönteisesti suhtautunut Venäjän opetusministeri Sergei Uvarov erotettiin. Seuran jäseniä kiellettiin enää julkaisemasta mitään.


title: Ukrainan kansantasavalta

text: Kun Aleksanteri II tuli Venäjän tsaariksi vuonna 1855, sai myös Ukraina nauttia vapaammasta ilmapiiristä. Pyhien Kyrilloksen ja Metodioksen seuran jäsenet armahdettiin.


title: Ukrainan kansantasavalta

text: Kansallismielisen liikkeen näkyviä hahmoja oli Panteleimon Kuliš, joka ryhtyi levittämään ukrainalaisuuden ideaa myös tavallisten ihmisten pariin. Vuonna 1856 hän julkaisi Venäjän keisarikunnan alueen ensimmäisen ukrainankielisen aapisen. Salainen poliisi takavarikoi vuonna 1858 hänen kirjeensä, jossa hän esitti ajatuksen itsenäisestä Ukrainan valtiosta. Tämä on ensimmäinen tunnettu viittaus Ukraina itsenäistymiseen. Vuonna 1860 Aleksandr Herzen julkaisi Lontoossa "Ukraina" -nimisen artikkelinsa, missä hän korosti Ukrainan kuuluvan ainoastaan ukrainalaisille, ei Venäjälle eikä Puolalle.


title: Ukrainan kansantasavalta

text: Suurimpien kaupunkien nuorison keskuudessa alkoi esiintyä puolivirallista kansallismielistä liikehdintää, jota kutsuttiin "hromadaksi". Tammikuussa 1863 puhjennut Puolan kapina pelästytti Venäjän viranomaiset. Koska Ukrainalaiset olivat tuoneet julki halunsa autonomiaan ja itsenäisyyteen päätettiin kieltää kaikki rahvaalle suunnattu opetuskirjallisuus. Ainoastaan yläluokalle suunnattu kaunokirjallisuus sallittiin. Tämä käänsi vähitellen myös tsaarinvaltaan suopeasti suhtautuneet alemmat kansanosat venäläisyyttä vastaan.


title: Ukrainan kansantasavalta

text:
Ukrainalaismielinen liikehdintä oli alkanut huolestuttaa Aleksanteri II: sta ja hän asetti vuonna 1875 komission pohtimaan sitä. Komissio totesi mietinnössään, että kansallisuusaate ja ukrainan kielen vahvistuminen erottaa lopulta Ukrainan Venäjästä. Seuraavana vuonna tsaari antoi ukaasin, jossa ukrainaa ei saanut käyttää enää mihinkään muuhun kuin kaunokirjallisuuteen ja historiallisiin dokumentteihin. Lisäksi kiellettiin näytelmät ja nuotinnetut laulut. Välillä ukaasia noudatettiin väljemmin ja sitä tiukennettiin vuonna 1895 kieltämällä myös ukrainankieliset lastenkirjat.
Venäjän ensimmäinen vallankumous tapahtui vuonna 1905. Sen johdosta poistettiin ukrainankielistä kirjallisuutta koskeneet julkaisurajoitukset. Venäjän tiedeakatemia tunnusti ukrainan omaksi kielekseen. Tällöin alkoivat ilmestyä myös ensimmäiset ukrainankieliset sanomalehdet.


title: Ukrainan kansantasavalta

text: Myös uudet poliittiset puolueet näkivät päivänvalon. Kaikki ukrainalaismieliset puolueet olivat vasemmistolaisia ja oikeisto- ja liberaalipuolueet olivat yleisvaltakunnallisia.


title: Ukrainan kansantasavalta

text: Ensimmäinen maailmansota syttyi vuonna 1914. Ukrainalle tämä merkitsi aina vuoteen 1921 kestänyttä lähes yhtäjaksoista sotaa. Saksa ja Itävalta-Unkari pitivät yhtenä tavoitteenaan Ukrainan irrottamista Venäjästä. Tarkoituksena oli luoda Suomesta Georgiaan ulottuva ystävällisten reunavaltioiden ketju. Itävalta-Unkarin ukrainalaiset joukko-osastot ilmoittivat taistelevansa Venäjää vastaan, jotta Ukraina vapautettaisiin.


title: Ukrainan kansantasavalta

text: Venäjän ukrainalaisuutta tukehduttavasta politiikasta johtuen sosiaalidemokraatti Symon Petljura kannatti keskusvaltoja. Hän uskoi niiden lopulta voittavan sodan. Hän halusi välttää tilannetta missä keskusvallat unohtaisivat Ukrainan asian.


title: Ukrainan kansantasavalta

text: Surkeasti sujunut sota ja talousromahdus aiheuttivat Venäjällä vallankumouksen helmikuussa 1917. Sananvapaudelle ei enää ollut esteitä. Maaliskuussa perustettiin Ukrainan "Rada" eli neuvosto. Yleisilmeeltään se oli vasemmistolainen ja kansallismielinen ja vaati autonomiaa. Radan puhemieksi valittiin professori Myh’ailo Hruševskyi.


title: Ukrainan kansantasavalta

text: Huhtikuussa 1917 Kiovassa kokoontui Yleisukrainalainen kansalliskongressi joka nimitti Radan Ukrainan korkeimmaksi valtioelimeksi. Myöhemmin saman kuukauden aikana 100 000 mielenosoittajaa vaati Kiovassa Ukrainalle välitöntä autonomiaa ja jopa Helsingin ukrainalaiset pitivät oman mielenosoituksensa.


title: Ukrainan kansantasavalta

text: Radan ote maaseutuun oli heikko, mutta otetta maaseudusta ei saanut Venäjän väliaikainen hallituskaan. Talonpojat ryhtyivät omatoimisesti valtaamaan aatelistolle kuuluneita suurtiloja. Tämä ei vasemmistolaisesti suuntautunutta Radaa haitannut, mutta toisaalta se ei myöskään ilmaissut kannattavansa maareformia. Radan oli tasapainoteltava oman kansansa mielipiteen ja Venäjän väliaikaisen hallituksen välillä.


title: Ukrainan kansantasavalta

text: Toukokuussa 1917 Rada lähetti valtuuskuntansa Pietariin neuvottelemaan Ukrainan autonomiasta. Venäjän väliaikainen hallitus ei kuitenkaan myöntynyt yhteenkään ukrainalaisten esittämään näkökantaan. Se itse asiassa kiisti Radan olemassaolon oikeutuksen. Se ei myöskään pitänyt itseään oikeutettuna ratkaisemaan autonomiakysymystä, vaan katsoi asian kuuluvan vaalien jälkeen valittavalle hallitukselle.


title: Ukrainan kansantasavalta

text: Asiat etenivät nyt omalla painollaan. Kesäkuussa Rada antoi hiukan epämääräisen julistuksen, jonka mukaan ukrainalaiset päättävät nyt itse asioistaan. Tällä tarkoitettiin autonomiaa ja Rada otti itselleen lainsäädäntävaltaa. Sen keskuudesta valittiin sihteeristö, joka käytännössä oli hallitus. Sen johtajaksi asetettiin sosiaalidemokraattien Volodymyr Vynnytšenko.


title: Ukrainan kansantasavalta

text: Aleksandr Kerenskin hallitus käynnisti samoihin aikoihin suurhyökkäyksensä Saksan ja Itävalta-Unkarin armeijoita vastaan. Se päättyi lähes täydelliseen tappioon. Venäjä joutui perääntymään ja menetti myös osan Dnepr-joen länsipuolista Ukrainaa. Horjuva Venäjä teki sovinnon ukrainalaisten kanssa ja suostui autonomiaan. Rada piti tätä suurena voittona, joskin ratkaisematta jäi monia kysymyksiä.


title: Ukrainan kansantasavalta

text: Vladimir Leninin johtamat bolševikit kaappasivat Venäjällä vallan lokakuun vallankumouksessa vuonna 1917. Rada reagoi tähän julistamalla 20. marraskuuta Ukrainan kansantasavallan syntyneeksi.


title: Ukrainan kansantasavalta

text: Julistuksessaan se ilmoitti valtioalueensa ulottuvan myös Krimille ja Harkovaan. Radalta puuttui kuitenkin sotilaallinen voima ottaa alueet haltuun. Perustuslakia valmistelevan kokouksen vaaleja lupailtiin. Lisäksi todettiin, että Ukraina olisi osa tulevan demokraattisen Venäjän valtiota. Sanamuoto oli tehty tietoisen hämäräksi, sillä Rada halusi tukea bolševikkien vastustajia. Ukrainan Rada ei katsonut näin ollen bolševikeilla olevan mitään asemaa maassaan, mutta piti heitä Venäjän johtajina. Myöskään kaikki ukrainalaiset poliitikot eivät tässä vaiheessa olleet täyden itsenäisyyden kannalla.


title: Ukrainan kansantasavalta

text: Bolševikit yrittivät kaapata Kiovan haltuunsa 12. joulukuuta 1917, mutta Radalle uskolliset joukot kukistivat heidät helposti. Seuraavaksi bolševikit kokoontuivat Harkovassa 24.–25. joulukuuta ja julistivat neuvostovallan pystytetyksi myös Ukrainassa. He julistivat Kiovan hallituksen olevan ”kansanvihollisten hallituksen” ja pyysivät apua Venäjältä. Pian puhkesi Ukrainan ja Neuvosto-Venäjän välinen sota. Ukrainalaisten sotamenestys oli heikkoa, osittain siksi, että ihmisiä kiehtoivat kommunistien lupaukset rauhasta ja maanjaosta. Keskellä sotaa, 25. tammikuuta 1918 Rada antoi julistuksen Ukrainan kansantasavallan täydestä itsenäisyydestä. Asiakirja oli allekirjoitettu kuitenkin jo 22. tammikuuta, mutta julkistettiin vasta kolme päivää myöhemmin.


title: Ukrainan kansantasavalta

text: Ukrainan kansantasavallan ensimmäisen hallituksen ensimmäinen presidentti oli Symon Petljura ja varsinainen pääministeri oli Vsevolod Holubovytš, 30. tammikuuta – 29. huhtikuuta 1918.


title: Ukrainan kansantasavalta

text: Hädän hetkellä ukrainalaiset etsivät sotilasapua. Sitä oli tarjolla keskusvalloilla. Saksalle ja Itävalta-Unkarille tämä sopi paremmin kuin hyvin, sillä ne olivat alkaneet pohtia suunnitelmaa, jossa Ukraina irrotettaisiin Venäjästä. Ukrainalaiset otettiin mukaan Brest-Litovskin rauhanneuvotteluihin, sillä heidän mukanaolonsa vahvisti keskusvaltojen asemaan heikentäen Venäjän neuvotteluasemaa. Vallankumousjohtaja Lev Trotski ei voinut aluksi hyväksyä Ukrainan erottamista Venäjästä ja käynnisti sissisodan. Viimeisen sanan asiasta lausui kuitenkin Lenin. Hänen mukaansa Venäjä oli nyt tilanteessa, jossa se tarvitsi epätoivoisesti rauhaa. Hän taivutteli Trotskin, jotta tämä hyväksyisi Ukrainan kansantasavallan yhdeksi rauhanneuvottelujen osapuoleksi.


title: Ukrainan kansantasavalta

text: Brest-Litovskin rauhansopimuksessa Neuvosto-Venäjä tunnusti Ukrainan kansantasavallan itsenäisyyden. Se myös lupasi välittömästi lopettaa kaikki sotatoimet sitä vastaan ja vetää kaikki Neuvosto-Venäjän puolesta sotivat joukot sen alueelta. Saksa ja Itävalta-Unkari vapauttivat kaikki ukrainalaiset sotavankinsa. Ne myös lupasivat varustaa ukrainalaiset asevoimat, jotta ne voivat taistella bolševikkeja vastaan.


title: Ukrainan kansantasavalta

text: Tässä vaiheessa keskusvallat uskoivat, että Ukrainalla olisi vielä käytössään sotilaallista voimaa. Entiset Venäjän rintamajoukot olivat Ukrainan alaisia, mutta joukkojen keskuudessa kuri oli täysin romahtanut ja miehet olivat lähteneet suurelta osin koteihinsa. Ukraina allekirjoitti rauhansopimuksen keskusvaltojen kanssa 9. maaliskuuta 1918. Rauhansopimuksen mukaan Ukrainan ja Itävalta-Unkarin raja olisi sama kuin ennen sotaa, kumpikin puoli vapautti sotavankinsa eikä mitään sotakorvauksia vaadittu. Salaisessa pöytäkirjassa Ukraina ulottui idässä Harkovaan eikä Dneprin länsiranta kuuluisi Saksan vuonna 1916 muodostamaan Puolan kuningaskuntaan, vaan Ukrainaan. Palkkioksi Ukraina lupasi toimittaa miljoona tonnia elintarvikkeita keskusvalloille 31. heinäkuuta 1918. Erityisesti Itävalta-Unkari olisi tarvinnut kipeästi kaiken Ukrainan toimittaman viljan. Nämä taas lupasivat auttaa bolševikkien vastaisessa sodassa.


title: Ukrainan kansantasavalta

text: Sopimuksella keskusvaltojen kanssa Ukraina tosiasiallisesti alistui näiden kontrolliin. Vastapainoksi se sai tunnustuksen itsenäisyydelleen ja sotilasapua. Sotilasavulle olikin heti käyttöä, sillä Mihail Muravjovin komentamat bolševikkien joukot valtasivat Kiovan samana päivänä, kun sopimus allekirjoitettiin. Kiovassa käynnistyi punainen terrori, jossa 5 000 bolševikkien vastustajaa surmattiin.


title: Ukrainan kansantasavalta

text: Saksalaiset valtasivat Kiovan takaisin maaliskuussa ja huhtikuun loppuun mennessä koko Ukraina oli keskusvaltojen hallussa. Ukrainan kansantasavalta oli tullut sotilaallisesti täysin riippuvaiseksi Saksan armeijasta.


title: Ukrainan kansantasavalta

text: Keskusvallat tuskastuivat Radan kykyyn hoitaa maansa asioita. Radan ja saksalaisten sotilasviranomaisten neuvottelut päätyivät yleensä riitoihin. Erityisesti elintarviketoimitukset huolettivat keskusvaltoja. Rada ei kyennyt toimittamaan lupaamaansa määrää elintarvikkeita, sillä maalaiset eivät totelleet sen määräyksiä. Heidän mielestään elintarvikeluovutukset keskusvalloille eivät olleet Ukrainan etu. Maalaiset odottivat maareformia, jota ei voitu toteuttaa saksalaisten vastustuksen vuoksi.


title: Ukrainan kansantasavalta

text: Saksalaiset ryhtyivät järjestelemään vallankaappausta oikeistolaisten avulla. Vallankaappausta kannattivat Demokraattinen talonpoikaispuolue ja sosialistifederalistit. Lähes veretön kaappaus tapahtui 28.–29. huhtikuuta 1918. Kaappauksen yhteydessä kokoontuneet maanomistajat valitsivat Pavlo Skoropadskin Ukrainan hetmaaniksi.


title: Ukrainan kansantasavalta

text: Vallankaappaajat lupasivat pitää yksityisomaisuutta kunniassa ja järjestää uudet vaalit. Valtion nimeksi tuli nyt "Ukrainan valtakunta" (ukrainaksi Українска Держава, "Ukrajinska Deržava"). Vaalien päivämäärä oli jossain epämääräisessä tulevaisuudessa ja ennen vaaleja olisi hetmaanilla diktaattorin valtaoikeudet.


title: Ukrainan kansantasavalta

text: Tämä valtio kuvasti Brest-Litovskin rauhassa ja jo sitä ennen itään suuntautuneessa hyökkäyksessä saksalaisten vahvistunutta asemaa. Ukrainan valtakunta solmi lukuisia diplomaattisia suhteita, mutta johtuen saksalaisten ja itävaltalaisten miehityksestä laajoilla Ukrainan alueilla, ei Pavlo Skoropadskiin johtama valtio kyennyt ajamaan kovinkaan kansallista politiikkaa. Lisäksi hetmaanihallinto määritteli ukrainalaisuuden valtiollisesti, ei kielellisesti; ukrainalaisia olivat kaikki siellä asuvat, eivät vain ukrainankieliset. Tämän johdosta kansallismieliset suhtautuivat hallintoon epäilevästi. Lopullisesti välit kiristyivät kun Petljura ja Vynnytšenko pidätettiin syytettynä bolševismista. Syytös oli mieletön ja miehet vapautettiin, mutta luottamusta hallintoon ei enää voinut syntyä.


title: Ukrainan kansantasavalta

text: Ukrainassa elettiin nyt lyhyttä hengähdystaukoa pitkässä ja monivaiheisessa sodassa. Moni venäläinen konservatiivisesti ajatteleva siirtyi Ukrainaan pakoon Venäjän bolševikkihallintoa ja juuri puhjennutta sisällissotaa. He toivoivat maasta tukikohtaa, josta käsin Venäjä myöhemmin vapautettaisiin.


title: Ukrainan kansantasavalta

text: Uutta hallintoa inhottiin myös maaseudulla. Maareformin peruuttaminen ja vaatimus elintarvikkeiden pakkoluovutuksesta saivat talonpojat tarttumaan aseisiin.


title: Ukrainan kansantasavalta

text: Vaikka hetmaanin johtama valtio olikin sotilaallisesti ja ulkopoliittisesti täysin riippuvainen Saksasta, sen aikana tehtiin merkittävää kulttuurityötä. Kiovaan perustettiin yliopisto ja Pultavaan Historian ja filologian akatemia. Jo olemassaoleviin yliopistoihin, kuten Odessan yliopistoon, perustettiin ukrainan kielen tiedekuntia. Kiovaan perustettiin myös taideakatemia, kansalliskirjasto sekä -arkisto.


title: Ukrainan kansantasavalta

text: Ympärysvaltojen ja Saksan aselevon vuoksi 11. marraskuuta 1918 alkamisen vuoksi Ukrainan valtakunnan valtiojohto menetti poliittisen voimansa, jolloin ukrainalaiset kansallismieliset sosialidemokraatit saivat jälleen mahdollisuuden nousta valtaan saksalaisvaikutuksen lakattua. Suomen diplomaattisena edustajana Ukrainan valtakunnassa oli Herman Gummerus, joka kirjoitti kokemuksistaan kirjan "Ukrainan murrosajoilta".


title: Ukrainan kansantasavalta

text: Hetmaani antoi venäläismielisiä julistuksia marraskuussa 1918. Heti niiden tultua julki kansallismieliset perustivat Kiovassa viisihenkisen, salaisen direktorion maan hallitukseksi.


title: Ukrainan kansantasavalta

text:
Direktorio ryhtyi aseistamaan kapinallisia, joihin liittyi paljon talonpoikia. Sen johtajia olivat Symon Petljura ja Volodymyr Vynnytšenko. Hetmaanin valta pysyi voimassa joulukuun puoliväliin 1918 jolloin direktorio ja Saksa tekivät vetäytymissopimuksen. Direktorio otti Kiovan hallintaansa 19. joulukuuta 1918 ja takasi saksalaisille turvallisen maastapoistumisen. Pavlo Skoropadski siirtyi Saksaan, missä eli loppuikänsä.
Vuoden 1919 alusta Ukraina suistui täydelliseen kaaokseen, jota jatkui lähes koko seuraava vuosi. Kaaosta pahensivat Venäjän valkoiset kenraalit, Puolan armeija sekä bolsevikit. Tilannetta voi kuvailla lähinnä harvinaisen monisäikeiseksi ja kaoottiseksi vyyhdiksi. Osapuolia kaaoksessa oli ainakin seitsemän: Ukrainan kansantasavallan direktorio, bolsevikit, talonpoikaiskapina, bolsevikkeja vastustaneet venäläiset, ympärysvallat, Länsi- Ukrainan kansantasavalta ja Puola.
Kun Kiova oli vallattu ja hetmaanin valta kumottu, lähtivät talonpojat takaisin koteihinsa. Tämä oli uudelle valtiolle vaarallista, sillä bolsevikit käynnistivät sotansa uudelleen. Heidän liittolaisenaan oli Nestor Mahnon talonpoikaisarmeija. Mahnon joukoilla oli kovin vähän käsitystä siitä, miten maan asioita olisi hoidettava. He ryöstivät yhtälailla rikkaita ja köyhiä maanomistajia jotka osuivat heidän kohdalleen. He myös surmasivat paljon juutalaisia ja muita vähemmistökansallisuuksia. Direktorio yritti neuvotella Venäjän hallituksen kanssa, mutta neuvostohallitus väitti, että sillä ei ole mitään tekemistä asian kanssa.


title: Ukrainan kansantasavalta

text: Direktorion johtaja Symon Petljura asetti hallitukselleen kolme tärkeää tavoitetta. Ensimmäinen oli taistelun jatkaminen bolsevikkeja vastaan, toisena oli päästä yhteyteen Ison-Britannian ja Ranskan kanssa ja komantena tehdä yhteistyötä Länsi-Ukrainan kansantasavallan kanssa. Kaikissa komessa tavoitteessa epäonnistuttiin. Ainoastaan Puolan kanssa päästiin sopimukseen. Ensiksi solmittiin aselepo kesäkuussa 1919. Sen jälkeen Puolan kanssa sovittiin väliaikaista rajoista joulukuussa 1919 ja molemminpuoleisesta avunannosta huhtikuussa 1920-


title: Ukrainan kansantasavalta

text: Ranska teki maihinnousun Odessaan joulukuussa 1918. Direktorio yritti muodostaa hyvät suhteet Ranskaan ja veti joukkonsa kaupungista. Venäläisistä valkoisista ja ukrainalaisista Ranska halusi vastavoiman kommunismille. Ukrainan itsenäisyyttä Ranska ei halunnut tunnustaa, vaan ilmoitti välttelevästi, että asia otetaan esille myöhemmissä rauhanneuvotteluissa. Ranskan lopullinen kanta oli, että Ukrainaa ei saa erottaa Venäjästä.


title: Ukrainan kansantasavalta

text: Kenraali Anton Denikinin johtamat valkoiset venäläiset eivät tunnustaneet edes Ukrainan autonomiaa. Heidän mielestään ukrainalaisille voitaisiin myöntää ainoastaan pieniä oikeuksia oman kulttuurin vaalimiseen. Direktorion neuvottelut Ranskan ja Denikinin välillä johtivat sen kannatuksen romahdukseen. Samalla bolševikkien syytökset Direktorion oikeistolaisuudesta alkoivat tuntua uskottavilta. Osa Ukrainalaisista armeijayksiköistä siirtyi nyt punaisten puolelle.


title: Ukrainan kansantasavalta

text: Elokuussa 1919 Denikinin joukot olivat vallannet Kiovan ja lähes koko Ukrainan. He harjoittivat politiikkaa, jota ukrainalaisten enemmistö ei mitenkään voinut hyväksyä. He vangitsivat ukrainalaismielisiä poliitikkoja ja kommunismin kannattajia, palauttivat maaomaisuutta suuromistajille ja käynnistivät paikallisia juutalaisvainoja. Ukrainalaiset hylkäsivät venäläiset valkokenraalit ja olivat nyt selkeästi joko direktorion tai bolsevikkien kannattajia.


title: Ukrainan kansantasavalta

text: Bolševikit olivat nyt muuttaneet suhtautumistaan Ukrainaan. He olivat tehneet päätöksen, jonka mukaan Ukraina olisi muodollisesti erillinen valtio ja olisi jonkinlaisessa liittosuhteessa Venäjän kanssa. Bolševikit olivat ainoa venäläinen puolue, joka lupasi ukrainalaisille asemaa osavaltiona. Tämä teki vaikutuksen ukrainalaisiin sosialisteihin, jotka siirtyvät suurella joukolla bolševikkien tukijoiksi. Heidän toimintansa, samoin kuin Nestor Mahnon toiminta kiellettiin pian neuvostovallan vakiinnuttua.


title: Ukrainan kansantasavalta

text: Ranska veti joukkonsa Odessasta huhtikuussa 1919, minkä jälkeen bolševikkien puolelle loikanneet ukrainalaiset valtasivat kaupungin. Kiova oli menetetty bolševikeille jo helmikuussa 1919, mutta Denikinin joukot olivat vallanneet sen elokuussa 1919.


title: Ukrainan kansantasavalta

text: Ukraina itsenäisyysmieliset eivät olleet vielä hävinneet sotaa. Heidän hallussaan oli vielä Dnepr-joen länsipuoliset osat. Direktorio piti pääpaikkanaan Kamjanets-Podilskia.


title: Ukrainan kansantasavalta

text: Vuoden 1919 aikana sotatilanne oli vaikea. Osapuolia oli liian monta, jotta jokin niistä olisi saanut itselleen nopean voiton. Maassa sotivat keskenään Ukrainan kansantasavalta, Nestor Mahnon anarkistit, venäläiset bolševikit sekä lännestä etenevät puolaiset, jotka pyrkivät levittämään valtioaluettaan mahdollisimman pitkälle itään. Tilanteen sekavuutta kuvaa hyvin se, että kun Direktorio julisti sodan kenraali Denikinin valkoisille joukoille, se oli käytännössä bolševikkien liittolainen.


title: Ukrainan kansantasavalta

text: Ukrainalaisten enemmistön muodostaneet talonpojat eivät kannattaneet ainuttakaan ryhmistä. Kun kansantasavalta oli jakanut aateliston suurtilat, halusivat talonpojat elää rauhassa omilla tiloillaan. Bolševikkien hallitsemilla alueilla kapinoitiin elintarvikkeiden pakko-ottoa vastaan. Talonpoikien kapinat taas auttoivat valkoisia ja Ukrainan Direktoriota.


title: Ukrainan kansantasavalta

text: Ukrainan vapaus- ja kansalaissotien aikoina vuosina 1918–1921 tapahtui useita juutalaisvainoja, joissa kuoli noin 60 000 henkilöä, joka on enemmän kuin kaikissa Venäjän vallan aikaisissa vainoissa yhteensä. Direktorion katsotaan kantavan asiasta suurimman vastuun, vaikka myös bolševikit murhasivat juutalaisia. Pahimmillaan vainot olivat vuonna 1919. Ukrainan juutalaisten historiaa tutkinut Henry Abramsson on tullut tutkimuksissaan siihen loppupäätelmään, että Direktorio ei organisoinut murhia. Petljura ei ollut juutalaisvastainen kuten ei myöskään Vynnytšenko. Direktorio antoi lisäksi useita julistuksia, joissa määrättiin lopettamaan murhaaminen. Se ei kuitenkaan tehnyt mitään konkreettista lopettaakseen juutalaisvainot eikä murhaajia asetettu kertaakaan oikeudelliseen vastuuseen. Näin ollen Direktorio on osavastuussa tapahtuneesta.


title: Ukrainan kansantasavalta

text: Odottamattomat vaikeudet heikensivät kansantasavaltaa. Muutamassa kuukaudessa kaksi kolmesta sen sotilaista kuoli epidemiaan ja marraskuussa osa sen galitsialaisista joukoista liittyi Venäjän valkoisiin saatuaan lupauksen, että heidän ei tarvitse sotia Direktoriota vastaan. Tämän lupauksen valkoiset pitivät.


title: Ukrainan kansantasavalta

text: Vuoden 1919 loppuun mennessä Direktorio oli käytännössä lakannut olemasta. Petljuraa lukuun ottamatta sen jäsenet muuttivat ulkomaille. He valtuuttivat Petljuran toimimaan Ukrainassa koko Direktorion nimissä. Tilanteen ollessa jo täysin toivoton myös Petljura jätti Ukrainan joulukuussa 1919. Ukrainan kansantasavallalla ei ollut enää alueita, mutta sen armeija soti sisseinä sekä bolševikkeja että Denikinin armeijaa vastaan. Ukraina ja Puola liittoutuivat 20. huhtikuuta 1920. Sopimus oli Puolan tahdon mukainen; kansantasavalta luovutti Puolalle Itä-Galitsian ja Dneprin länsiranta jaettiin Puolan ja Ukrainan kesken. Puola lupasi apua Direktorion armeijalle, josta oli jäljellä yhä noin 20 000 miestä. Tehtyjen alueluovutussopimusten tultua julki, Petljuran hallinto menetti kansallismielisten kannatuksen.


title: Ukrainan kansantasavalta

text: Sota kiihtyi jälleen huhtikuussa 1920, kun puolalais-ukrainalaiset joukot hyökkäsivät Neuvosto-Ukrainaan. Kiova vallattiin toukokuussa, mutta se menetettiin kiivaan vastahyökkäyksen tehneille bolševikeille kesäkuussa. Bolševikit jatkoivat hyökkäystään ja saavuttivat Varsovan elokuussa 1920. Hyökkäyksen aikana oli julistettu syntyneeksi sekä Galitsian että Puolan neuvostotasavallat. Puolalaiset kuitenkin löivät bolševikit ja he perääntyivät Varsovan edustalta. Sota olikin nyt pattitilanteessa: kumpikaan ei pystynyt lyömään toistaan lopullisesti.


title: Ukrainan kansantasavalta

text: Lokakuussa 1920 aloitettiin Riiassa rauhanneuvottelut. Itsenäisestä Ukrainasta ei ollut neuvotteluissa puhettakaan. Maaliskuussa 1921 solmitussa Riian rauhassa Puola ja Neuvosto-Venäjä sopivat jakavansa Ukrainan. Suurin osa Ukrainasta muodosti Ukrainan sosialistisen neuvostotasavallan ja Puola liitti itseensä Galitsian ja Volynian. Romania ja Tšekkoslovakia liittivät itseensä aiemmin Venäjän Ukrainaan kuuluneita pieniä raja-alueita. Kansantasavalta jatkoi olemassaoloaan vain pakolaisorganisaationa.


title: Ukrainan kansantasavalta

text: Viimeiset Petljuralle ja direktoriolle uskolliset joukot taistelivat Ukrainassa vielä vuonna 1921. Neuvostovallalle he eivät muodostaneet kuitenkaan mitään todellista uhkaa.


title: Otto Elfving

text: Otto Elfving (12. huhtikuuta 1874 Turku – 14. lokakuuta 1944 Pietarsaari) oli suomalainen levyseppä ja sosialidemokraattien kansanedustaja.


title: Otto Elfving

text: Elfving syntyi vaunumestari Johan Elfvingin ja Elisabeth Elfvingin lapsena Turussa vuonna 1874. Hän kävi kansakoulun ja työskenteli sen jälkeen levyseppänä eri puolilla Suomea ja Ruotsissa.


title: Otto Elfving

text: Kansanedustajana Elfving toimi kahteen eri otteeseen Vaasan läänin pohjoisen vaalipiirin edustajana vuosina 1919–1922 ja 1926–1927. Eduskunnassa hän toimi Perustuslakivaliokunnan ja Puolustusasiainvaliokunnan jäsenenä. Lisäksi hän oli Pietarsaaren kaupunginvaltuuston jäsen ja Vaasan läänin pohjoisen vaalipiirin sosialidemokraattisen piiritoimikunnan puheenjohtaja.


title: Otto Elfving

text: Elfving oli naimisissa vuodesta 1903 lähtien Amanda Karolina Hiltusen kanssa.


title: Doll Domination

text: Doll Domination on The Pussycat Dollsin toinen albumi, joka ilmestyi 19. syyskuuta 2008. Albumia myytiin ensimmäisellä viikollaan 90.000 kappaletta. Albumia on myyty 2 miljoonaa kappaletta. Se on myös viimeinen albumi tämän kokoonpanon kanssa.


title: Ralf Tötterström

text: Ralf Tötterström on suomalaisen urheilusukelluksen perustajia. Tötterström oli aloitteentekijänä ensimmäisen harrastajaseuran sukeltajaseura Sammakkoseuran perustamisessa syyskuussa 1956. Edellisessä kuussa oli jo perustettu valtakunnallinen Urheilusukeltajain Liitto, jonka ainoa jäsen perustettu seura oli pitkään, tosin eri nimillä. Seuran nykyinen nimi on Urheilusukeltajat ry.


title: Ralf Tötterström

text: Tötterström toimi seuran perustaman lehden Barracudan toimittajana. Nimenmuutoksista suivaantuneet perustivat 1960 uuden seuran Sub-Aqua Club Barracudan, johon myös Tötterström siirtyi. Tötterström perusti alan liikkeen Nepto-Subin, jonka toiminta päättyi 2004, kun Tötterström siirtyi eläkkeelle. Liike toimi Tehtaankadulla sekä aiemmin Pengerkadulla Helsingissä. Varsinaisten sukellusvarusteiden ohella se oli Suomen ainoa sukelluskalastuksen erikoisliike, koska laji on aina ollut Tötterströmin suosikki kaikista sukeltamisen lajeista. Suomalaisten urheilusukeltajien kansainväliset yhteydet alkoivat 1950-luvulla silloin, kun Tötterström ja Rolf Lindström päättivät lähteä sukelluskalastuksen maailmanmestaruuskilpailuihin Italiaan, mutta esteeksi uhkasi muodostua se, että kilpailuun sai osallistua vain, jos kuului kansainväliseen keskusjärjestöön, tässä tapauksessa CMASiin.


title: Risto Korhonen (näyttelijä)

text: Risto Korhonen (s. 1971) on suomalainen näyttelijä. Hän on opiskellut Tampereen yliopiston näyttelijäntyön laitoksella, ja työskentelee nykyisin Tampereen Teatterissa.


title: Dario Franchitti

text: George Dario Marino Franchitti (s. 19. toukokuuta 1973 Bathgate) on skotlantilainen kilpa-autoilija. Hän on kilpaillut pääasiassa Pohjois-Amerikan ovaaliradoilla.


title: Dario Franchitti

text: Mikroautoilla uransa aloittanut Franchitti voitti vuonna 1984 Skotlannin juniorimestaruuden, vuosina 1985–1986 Britannian juniorimestaruuden ja 1988 yleisen Skotlannin mestaruuden. Kilpailtuaan kaksi vuotta Formula Vauxhall -sarjassa hän siirtyi 1994 Britannian Formula 3 -sarjaan, missä ajoi niin ikään kahden vuoden ajan. Vuonna 1996 hän kilpaili AMG Mercedeksellä Saksan vakioautojen mestaruussarjassa DTM:ssä (sittemmin ITC).


title: Dario Franchitti

text: Vuosina 1997–2003 Franchitti ajoi CART-sarjaa, missä hänen parhaimmaksi saavutuksekseen jäi kakkossija Green Racing -tallin autolla kaudella 1999 tasapisteillä mestari Juan Pablo Montoyan kanssa. Vuotta aikaisemmin hän oli sijoittunut sarjassa kolmanneksi. CART-sarjasta hän saavutti kaikkiaan kymmenen osakilpailuvoittoa.


title: Dario Franchitti

text: Vuonna 2003 Franchitti siirtyi Indy-sarjaan, missä hän jatkoi kilpailemista sittemmin Andretti Greeniksi nimensä muuttaneessa tallissa. Hänen ensimmäinen kokonainen kautensa oli 2004, jolloin hän saavutti myös ensimmäisen osakilpailuvoittonsa Milwaukeen ovaalilla. Vuonna 2007 Franchitti voitti sekä Indianapolisin 500 mailin ajon että sarjan kokonaiskilpailun mestaruuden. Kaikkiaan hän on urallaan saavuttanut IRL:ssä 20 osakilpailuvoittoa.


title: Dario Franchitti

text: Franchitti on kilpaillut Green-tallin kalustolla myös American Le Mans -sarjassa yhdessä veljensä Marinon sekä Bryan Hertan kanssa. Hän on ajanut myös yksittäisiä NASCAR-kilpailuja eri luokissa. Vuonna 2008 Franchitti voitti yhdessä Montoyan, Scott Pruettin ja Memo Rojasin kanssa Daytonan 24 tunnin ajon.


title: Dario Franchitti

text: Franchitti voitti myös Indy mestaruuden 2011, juhlallisuudet kuitenkin peruttiin Dan Wheldonin menehdyttyä päätöskilpailussa Las Vegasissa.


title: Dario Franchitti

text: Vuonna 2010 Franchitti uusi Indianapolis 500 -voittonsa.


title: Arthur Indola

text: Arthur Anders Indola (käytti Saksassa peitenimeä Andersson), (3. kesäkuuta 1895 Lappajärvi – 17. joulukuuta 1934 Helsinki) oli suomalainen jääkärikapteeni. Hänen vanhempansa olivat liikemies Anders Indola ja Hilma Sofia Weber. Hänet vihittiin avioliittoon vuonna 1919 Maria Jakolewna Podjapolskin kanssa.


title: Arthur Indola

text: Indola kävi kolme luokkaa Vaasan ruotsalaista lyseota ja Vaasan ruotsalaisen kauppakoulun vuosina 1911–1913.


title: Arthur Indola

text: Indola toimi liikemiehenä Vaasassa ennen kuin liittyi vapaaehtoisena Saksassa sotilaskoulutusta antavaan jääkäripataljoona 27:n pioneerikomppaniaan 18. joulukuuta 1915, josta hänet siirrettiin myöhemmin pataljoonan ratsuosastoon. Hän otti osaa taisteluihin ensimmäisessä maailmansodassa Saksan itärintamalla Misse-joella Riianlahdella ja Schmardenissa sekä Aa-joella. Hän haavoittui lievästi Missellä 25. heinäkuuta 1916. Hän suoritti myös Schaulenissa vuonna 1917 järjestetyn autokurssin.


title: Arthur Indola

text: Indola saapui takaisin Suomeen (Vaasaan) kornetiksi ylennettynä jääkärien pääjoukon mukana 25. helmikuuta 1918. Suomen sisällissotaan hänet komennettiin adjutantiksi Karjalan ratsujääkärirykmenttiin, minkä riveissä hän otti osaa taisteluihin Karjalankannaksella.


title: Arthur Indola

text: Indola palveli sisällissodan jälkeen Hämeen ratsurykmentissä ase-, viesti- ja lähettiupseerina sekä eskadroonanpäällikkönä, josta hänet siirrettiin 24. heinäkuuta 1919 Hyökkäysvaunurykmenttiin, missä hän toimi ensin adjutanttina ja 14. syyskuuta 1920 alkaen 1. patterin päällikkönä ja 1. toukokuuta 1921 lähtien talouspäällikkönä. Armeijasta hän erosi 12. syyskuuta 1923 ja siirtyi Helsinkiin mainosalalle. Hänet haudattiin Helsinkiin.


title: Rouva Miniver

text: Rouva Miniver () on William Wylerin ohjaama yhdysvaltalainen draamaelokuva vuodelta 1942. Sen nimihenkilö, Rouva Miniver, oli Times-lehden kolumneissa 1930-luvun lopulta alkaen esiintynyt fiktiivinen perienglantilainen perheenäiti. Kolumnit ilmestyivät kirjana, jonka pohjalta elokuva tehtiin. Elokuvan propagandistinen tarkoitus oli hälventää amerikkalaisten ennakkoluuloja vanhanaikaisia ja luokkatietoisia brittejä kohtaan yhteisten sotaponnistusten lähestyessä.


title: Rouva Miniver

text: Elokuvasta tuli kassamenestys ja se sai kuusi Oscaria: parhaasta elokuvasta, ohjauksesta, parhaasta naispääosasta, naissivuosasta, kuvauksesta ja sovitetusta käsikirjoituksesta.


title: Rouva Miniver

text: Elokuva valittiin vuonna 2009 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Nebbin piirikunta

text: Nebbin piirikunta on yksi Ugandan 80 piirikunnasta. Piirikunta on nimetty sen hallinnollisen keskuksen Nebbin mukaan. Alueella asuu noin 450 000 ihmistä, joista suurin osa alureita. Alueella on pieni kiitotie, josta lentää koneita silloin tällöin Entebben kansainväliselle lentoasemalle. Nebbin piirikunnan ja Kampalan välillä on junayhteys, joka ei tosin ole ollut toiminnassa vuosiin.


title: Jussi Fahler

text: Juho ”Jussi” Arvid Fahler (18. syyskuuta 1896 Kankaanpää – 17. syyskuuta 1956 Helsinki) oli suomalainen poliitikko, joka toimi sosialidemokraattien kansanedustajana vuosina 1927–1929.


title: Jussi Fahler

text: Fahler syntyi Kankaanpäässä mäkitupalainen Kaarle Kustaa Fahlerin ja Maria Fahlerin perheeseen. Kansakoulun jälkeen hän työskenteli sahatyömiehenä Porin maalaiskunnassa ja toimi vuoteen 1918 saakka myös Suomen sosialidemokraattisen nuorisoliiton puhujana Satakunnassa.


title: Jussi Fahler

text: Suomen sisällissodan jälkeen Fahler oli vangittuna poliittisista syistä 1918–1919 ja työskenteli seuraavaksi SDP:n Satakunnan piirin puhujana vuoteen 1821 saakka. Tämän jälkeen hän oli Osuusliike Kansan palveluksessa Huittisissa, Merikarvialla, Keikyässä ja Porin maalaiskunnassa 1921–1927. Eduskuntaan Fahler valittiin vuoden 1927 vaaleissa. Hän oli myös presidentin valitsijamies vuonna 1925.


title: Jussi Fahler

text: Kansanedustajakautensa jälkeen Fahler työskenteli Helsingissä ensin osuusliikkeen asioitsijana ja vuosina 1935–1955 virastoapulaisena Helsingin yliopiston metsätieteen laitoksella.


title: Jussi Fahler

text: Fahler oli naimisissa vuodesta 1922 lähtien Thyra Margit Nordvallin kanssa.


title: Lipasto

text: Lipasto tai piironki on auki vedettäviä vetolaatikoita sisältävä säilytyskaluste. Lipastot kehittyivät kirstuista, jotka yleistyivät Euroopan aateliston keskuudessa keskiajalla. 1700–1800-lukujen suomalaisissa säätyläiskodeissa yleistyivät rokokootyyliset kuperakylkiset "mahalipastot" tai suorakulmaiset kustavilaistyyliset lipastot.


title: Lipasto

text: Lipastot ovat tavallisesti matalia, vyötärön tai enintään olkapäiden tasolle ulottuvia, sillä piirongin kasvaessa kaapin korkuiseksi tulee silmien tason yläpuolelle sijoittuvista vetolaatikoista epäkäytännöllisiä. Yksittäisen vetolaatikon suurimmaksi korkeudeksi suositellaan 15 senttimetriä.


title: Lipasto

text: Lipastot valmistettiin aiemmin aina pääosin massiivipuusta, nykyisin lastulevystä, vanerista tai muista puupohjaisista kalustelevyistä. Muita mahdollisia materiaaleja ovat toimiston arkistolaatikoiden tapaan pelti tai muovi.


title: Lipasto

text: Lipaston historiallisia erityismuotoja ovat korkea kirjoituskaappi () kirjoituskorkeudelle avautuvine saranakansineen. Tästä kalusteesta on kehittynyt Suomessa suosittu "klaffipiironki" ja vinoon asentoon sulkeutuvalla kannella varustettu "kirjoituslipasto" tai "vinolipasto" eli "sekretääri".


title: Pyhä Nino

text: Pyhä Nino, myös Nina (), oli pyhimys, joka toi kristinuskon Georgiaan 300-luvun alussa. Hänen elämänsä vaiheista on säilynyt hyvin ristiriitaista tietoa.


title: Pyhä Nino

text: Pyhä Nina käännytti kristinuskoon kuningatar Nanan ja tämän puolison, kuningas Mirian III:n, joka teki kristinuskosta virallisen valtionuskonnon.


title: Pyhä Nino

text: Viiniköynnösristi eli Pyhän Ninan risti on edelleen keskeinen Georgian ortodoksikirkon symboli.


title: Nino

text: Nino voi tarkoittaa seuraavia henkilöitä tai asioita:


title: Vihreä oli laaksoni

text: Vihreä oli laaksoni ("How Green Was My Valley") on yhdysvaltalainen elokuva vuodelta 1941. Se kertoo Etelä-Walesissa pienessä kaivoskaupungissa elävän perheen tarinaa poikien aikuistuessa ja perheyhteisön hajotessa. Elokuvan tarina pohjautuu Richard Llewellynin romaaniin "Vihreä oli laaksoni".


title: Vihreä oli laaksoni

text: Elokuva oli kymmenen Oscarin ehdokkaana ja sai parhaan elokuvan palkinnon, vaikka muina ehdokkaina olivat muun muassa "Citizen Kane" ja "Maltan haukka".


title: Vihreä oli laaksoni

text: Elokuva valittiin vuonna 1990 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Vadstenan sairaala

text: Vadstenan sairaala (), myöhemmin "Birgittas sjukhus", sijaitsee Vadstenan luostarista koilliseen. Sairaala sijaitsee Vadstenan taajamassa Vadstenan kunnassa Itä-Götanmaan läänissä Ruotsissa.


title: Vadstenan sairaala

text: Mårten Skinnare oli Vadstenassa 1400-luvun lopulla syntynyt laivanvarustaja ja kauppaporvari. Skinnare harjoitti Ruotsin pääkaupungista Tukholmasta käsin kauppaa Rostockin ja Lyypekin porvareiden kanssa. Lisäksi Skinnare harjoitti hyväntekeväisyyttä. Vuonna 1519 hän sai Vadstenan luostarilta kolme tonttia, joista yhdelle hän perusti sairaalan niitä rampoja, sokeita ja köyhiä varten, jotka eivät uskaltaneet mennä hoidettavaksi pyhänhengentaloon tai luostariin. Mårten Skinnaren sairaala ja pyhänhengentalo yhdistettiin vuonna 1532. Vuonna 1686 Vadstenassa aloitti kroonisia tauteja hoitava sairaala. Stora Dårhuset eli Suuri houruinhuone Lastköpingsgatanilla otettiin käyttöön 1757. Nykyisin rakennus toimii sairaalamuseona.


title: Vadstenan sairaala

text: 1800-luvulla sairaalaa laajennettiin, ja sairaalan käyttöön otettiin esimerkiksi vuonna 1879 konkurssiin menneen Vadstena Sockerbruks AB -yhtiön rakennukset Slottsgatanilla. 1800-luvun lopulla rakennettiin Södra kliniken, joka tunnetaan paremmin nimellä "Asylen" eli mielisairaala. Asylen oli käytössä 1970-luvulle saakka. Rakennuksessa toimivat nykyisin kirjasto ja hotelli sekä rakennuksessa on yksityisasuntoja.


title: Lasikko

text: Lasikko eli vitriini on ainakin yhdeltä tahkoltaan lasia oleva laatikko tai kaappi, johon esineitä asetetaan näytteille. Vitriinikaappeja on esimerkiksi museoissa, jotka esittelevät niissä arvokkaampaa esineistöään lasin takana. Myös yksityiskodeissa voidaan lasikkoihin sijoittaa vaikkapa astioita, kunniamerkkejä tai muita tavaroita, jotka halutaan pitää esillä. Kaappimaisten säilytystilojen lisäksi lasikolla voidaan tarkoittaa myös kannettavissa olevaa lasilaatikkoa, johon on kerätty näytteeksi esimerkiksi eri perhoslajien yksilöitä.


title: Anna Haapasalo

text: Anna Haapasalo () oli suomalainen liikkeenharjoittaja ja pienviljelijä sekä sosialidemokraattien kansanedustaja.


title: Anna Haapasalo

text: Haapasalo syntyi talollinen Jakob Tiaisen ja Anna Ropposen lapsena Sortovalan maalaiskunnassa vuonna 1882. Hän työskenteli mm. kahvilaliikkeen harjoittajana Terijoella sekä leipomoliikkeen harjoittajana Viipurissa ja Pitkärannassa.


title: Anna Haapasalo

text: Kansanedustajana Haapasalo toimi Viipurin läänin itäisestä vaalipiiristä vuosina 1919–1922. Eduskunnassa hän toimi Suuren valiokunnan jäsenenä. Lisäksi hän oli mm. Sortavalan maalaiskunnan kunnanvaltuuston ja Sosialidemokraattisen naispiirin piiritoimikunnan jäsen.


title: Anna Haapasalo

text: Kansanedustajakautensa jälkeen Haapasalo toimi pienviljelijänä ja pienyrittäjänä Sortavalan maalaiskunnassa sekä myöhemmin toisen maailmansodan jälkeen pienviljelijänä Mikkelin maalaiskunnassa.


title: Anna Haapasalo

text: Haapasalo oli naimisissa vuodesta 1907 lähtien Uuno Haapasalon kanssa. Heidän poikansa oli kansanedustaja K. F. Haapasalo.


title: Vadstenan luostarikirkko

text: Vadstenan luostarikirkko () on Vadstenassa Itä-Götanmaan läänissä Ruotsissa sijaitseva kalkkikivestä rakennettu kirkko.


title: Vadstenan luostarikirkko

text: Aiemman luostarikirkon rakennusmateriaalina oli käytetty puuta, mutta vuonna 1388 tulipalo tuhosi kirkon. Sen jälkeen aloitettiin kalkkikivikirkon rakentaminen. Birgitan ohjeiden mukaan kirkon kuului olla ”avaran, nöyrän ja vahvan oloinen”. Kirkko rakennettiinkin Birgitan ohjeiden mukaisesti. Rakennuksessa ei ollut ainuttakaan veistosta, ja sisusta oli valkoiseksi kalkittu. Kirkko vihittiin käyttöön vuonna 1430. Uskonpuhdistuksen myötä luostarikirkon sisustus muutettiin uuden uskon mukaiseksi, ja kirkosta tehtiin kaupungin kirkko.


title: Vadstenan luostarikirkko

text: Rakennus sai nykyisen asunsa 1890-luvulla, ja se entistettiin vuonna 1982.


title: Renato

text: Renato, koko nimeltään Renato Dirnei Florêncio (s. 15. toukokuuta 1979 Santa Mercedes, São Paulo) on brasilainen jalkapalloilija. Hän edustaa brasilialaista Botafogoa. Hänellä on myös Italian kansallisuus.


title: Renato

text: Maajoukkue


title: Renato

text: Seurajoukkue


title: Samuli Inkinen

text: Samuli Inkinen (s. 17. joulukuuta 1894 Kirvu) oli suomalainen jääkäri ja suojeluskuntaupseeri. Hänen vanhempansa olivat maanviljelijä Samuli Inkinen ja Anna Welling. Hänet vihittiin avioliittoon vuonna 1931 Martta Sylvia Mäkisen kanssa.


title: Samuli Inkinen

text: Inkinen kävi kansakoulun ja suoritti suojeluskuntain yliesikunnan päällystökoulun Hämeenlinnassa vuonna 1920.


title: Samuli Inkinen

text: Inkinen toimi kauppa-apulaisena Kirvussa ennen kuin liittyi vapaaehtoisena Saksassa sotilaskoulutusta antavaan jääkäripataljoona 27:n 3. komppaniaan 3. maaliskuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella Riianlahdella ja Aa-joella, jonka jälkeen hänet siirrettiin Altonan työosastoon ja laskettiin siviilitöihin 7. kesäkuuta 1917.


title: Samuli Inkinen

text: Takaisin Suomeen Inkinen palasi 24. maaliskuuta 1918 höyrylaiva S/S Arcturuksen toisella sotatarvikkeiden kuljetusmatkalla Vaasaan ja hänet sijoitettiin sisällissotaa käyvään Valkoiseen armeijaan koulutus- ja muonitusaliupseeriksi 5. Jääkärirykmentin 13. jääkäripataljoonaan ja osallistui taisteluihin Karjalankannaksella.


title: Samuli Inkinen

text:
Inkinen palveli sisällissodan jälkeen 5. Jääkärirykmentissä, josta muodostettiin myöhemmin Kuopion jalkaväkirykmentti n:o 4. Armeijasta hän erosi 11. helmikuuta 1919 ja siirtyi suojeluskuntajärjestön palvelukseen ja hänet sijoitettiin paikallispäälliköksi Somerniemen suojeluskuntaan 1. lokakuuta 1919 alkaen. Somerniemeltä hänet siirrettiin 1. helmikuuta 1922 Etelä-Hämeen suojeluskuntapiirin 6. alueen päälliköksi, mistä tehtävästä hän erosi 1. maaliskuuta 1923 ja siirtyi kauppiaaksi Somerolle, mutta antautui vuonna 1927 alkaen kauppamatkustajaksi eri yrityksiin muun muassa Oy Mercantile Ab:lle, missä palvelikin viimeiseksi aina vuoteen 1939 saakka.
Inkinen osallistui talvisotaan Porvoon suomalaisessa suojeluskunnassa muun muassa vartiokomppanian päällikkönä. Välirauhan aikana hän toimi Suomen Maanviljelijäin Kauppa Oy:n palveluksessa Porvoossa ja jatkosodan puhjettua hänet komennettiin Pioneeripataljoonan perustamistehtäviin Porvooseen ja pataljoonan perustamisen tultua suoritetuksi Pioneerikoulutuskeskukseen, josta hänet siirrettiin edelleen Jalkaväenkoulutuskeskus 10:een, kunnes vihdon hänet siirrettiin talousupseeriksi Järjestelykeskus 2:n 1. pataljoonaan, mistä hänet kotiutettiin vuonna 1942 ja hän siirtyi Oy Alko Ab:n palvelukseen Porvooseen. Alkoa hän palveli vuoteen 1949 saakka.


title: Danny (jalkapalloilija)

text: Daniel Miguel Alves Gomes, pelaajanimeltään Danny (s. 7. elokuuta 1983 Caracas, Venezuela) on portugalilainen jalkapalloilija, pelipaikaltaan hyökkäävä keskikenttäpelaaja. Hän edustaa Venäjän pääsarjassa pelaavaa Pietarin Zenitiä.


title: Danny (jalkapalloilija)

text: Venezuelassa portugalilaiseen perheeseen syntynyt Danny muutti nuorena Portugalille kuuluvalle Madeiralle, missä hän aloitti jalkapallon pelaamisen CS Marítimon juniorijoukkueissa. Kaudella 2001–2002 hän nousi seuran edustusjoukkueeseen ja teki 20 pelaamassaan ottelussa viisi maalia. Seuraavalla kaudella hän siirtyi 2,1 miljoonalla eurolla suurseura Sporting Lissaboniin, mistä kuitenkin palasi Marítimoon lainasopimuksella. Vuonna 2005 hän siirtyi Venäjälle Moskovan Dynamoon ja valittiin kauden päätteeksi joukkueen parhaaksi pelaajaksi. Nykyiseen seuraansa Zenitiin hän siirtyi elokuussa 2008 30 miljoonalla eurolla, mikä on Venäjän liigassa kautta aikojen suurin siirtosumma. Zenitissäa Danny pelasi ensimmäisen ottelunsa Zenitin 2-1-voittoon päättyneessä supercupissa Manchester Unitedia vastaan, missä hän teki voittomaalin. Hänet myös valittiin ottelun parhaaksi pelaajaksi.


title: Danny (jalkapalloilija)

text: Portugalin A-maajoukkueessa Danny pelasi ensimmäisen kerran elokuussa 2008 ystävyysottelussa Färsaaria vastaan. Aikaisemmin hän kuului alle 21-vuotiaiden maajoukkueen vakiomiehistöön ja edusti maataan myös 2004 Ateenan olympialaisissa.


title: Richard Durham

text: Richard Durham (6. syyskuuta 1917 Raymond, Mississippi – 24. huhtikuuta 1984) oli afroamerikkalainen radiokäsikirjoittaja, joka tunnetaan parhaiten luomastaan "Destination Freedom" -radiosarjasta. Sarja kuvasi tunnettujen afroamerikkalaisten henkilöiden elämää ja saavutuksia. Durhamin tavoitteena oli antaa afroamerikkalaisten elämästä todenmukaisempi kuva, kuin mitä muualta mediasta sai. Sarjaa esitettiin NBC:n omistamalla WMAQ-radioasemalla 1948–1950.


title: Richard Durham

text: Ennen "Destination Freedom"ia Durham oli kirjoittanut "Democracy USA"-sarjaa CBS:n omistamalle WBBM-asemalle ja saippuaooppera "Here Comes Tomorrow" WJJD:lle.


title: Richard Durham

text: Richard Durham nimettiin Radio Hall of Fameen 2007.


title: Akseli Isopuro

text: Akseli Rikhard Isopuro (23. toukokuuta 1894 Nurmijärvi – 15. kesäkuuta 1952) oli suomalainen jääkärivänrikki ja Viron armeijan luutnantti.


title: Akseli Isopuro

text: Hänen vanhempansa olivat työmies Karl Viktor Gadd ja Amanda Bohm. Hänet vihittiin avioliittoon vuonna 1932 Olga Emilia Kankaisen kanssa. Isopuro kävi kansakoulun.


title: Akseli Isopuro

text: Isopuro toimi työmiehenä Vimpelissä ennen kuin liittyi vapaaehtoisena Saksassa sotilaskoulutusta antavaan jääkäripataljoona 27:n 3. komppaniaan 17. helmikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella Riianlahdella ja Aa-joella.


title: Akseli Isopuro

text: Isopuro saapui takaisin Suomeen (Vaasaan) aliupseeriksi ylennettynä jääkärien etujoukon mukana 18. helmikuuta 1918. Suomen sisällissotaan hänet komennettiin joukkueenjohtajaksi Porin pataljoonan 2. komppaniaan ja osallistui Sampakosken taisteluun, josta hänet komennettiin sotilaskouluttajaksi Ikaalisiin ja otti osaa Vähäröyhiön kahakkaan, Viljalan ja Kilvakkalan kylien puolustukseen sekä myöhemmin Mannanmäen-Kyröskosken taisteluihin.


title: Akseli Isopuro

text: Isopuron mainitaan teloittaneen kaksi henkilöä Punkalaitumen suojeluskunnan määräyksestä.


title: Akseli Isopuro

text: Sisällissodan jälkeen Isopuro toimi 1. huhtikuuta – 21. huhtikuuta 1918 välisen ajan Porin rykmentin 1. pataljoonan 2. komppanian sekä myöhemmin lyhyen ajan rykmentin sapotööriosaston päällikkönä, kunnes hänet määrättiin 14. kesäkuuta 1918 alkaen Porin rykmentin täydennyspataljoonan A-komppanian päälliköksi ja 19. kesäkuuta 1918 alkaen pataljoonan väliaikaiseksi komentajaksi. Hänet komennettiin 28. kesäkuuta 1918 valtiorikosoikeuden jäseneksi Vaasaan, mistä tehtävästä hän erosi 16. heinäkuuta 1918 ja liittyi jääkärikapteeni Toivo Kuisman johtamaan Vienan-Karjalan retkikuntaan. Retkikunnassa hän toimi aluksi Uhtualta Luusalmelle lähetetyn osaston ja myöhemmin Tollonjoella 2. komppanian päällikkönä. Hän otti osaa taisteluihin retkikunnalla Luusalmella ja Vuokkiniemessä. taisteluihin. Vienan-Karjalan retkikunnalta palattuaan hän liittyi Viron vapaussotaan lähtevään joukkoon ja hänet sijoitettiin Pohjan Poikain rykmentin 2. pataljoonan 5. komppanian päälliköksi ja toimi sen päällikkönä joukon hajottamiseen saakka. Hän otti osaa taisteluihin Viron vapaussodassa Valkissa ja Marienburgissa sekä Petserin rintamalla. Vieläkään Isopuro ei saanut tarpeekseen sotimisesta vaan Viron vapaussodasta palattuaan hän toimi hetken harjoituspäällikkönä Hämeenkyrön suojeluskunnassa, kunnes liittyi Pohjois-Inkerin rykmenttiin, jossa toimi 2. komppanian päällikkönä. Sodat sodittuaan hän siirtyi Keski-Pohjanmaalle työmieheksi.


title: Akseli Isopuro

text: Isopuro osallistui talvisotaan linnoitustöissä Työryhmä Kaiterassa, joka toimi sodan aikana Viljakkalassa, Miehikkälässä ja Kotkassa. Välirauhan aikana ja jatkosodan puhkeamisen jälkeen hän toimi vanhempana varastomiehenä ja työnjohtajana Ammuslataamo 7:ssä, josta hän palveli sodan loppuun saakka ja sodan jälkeen siitä muodostetussa Keskusvarikko 8:ssa aina vuoteen 1952 saakka. Hänet haudattiin Kokkolaan.


title: Erkki Immell

text: Erkki Paavo Immell (9. elokuuta 1894 Lohja – 24. marraskuuta 1951) oli suomalainen jääkäriluutnantti. Hänen vanhempansa olivat maanmittausinsinööri Frans Oskar Immell ja Aina Matilda Malin.


title: Erkki Immell

text: Immell kävi kuusi luokkaa Helsingin suomalaista normaalilyseota ja yhden vuoden Suomen liikemiesten kauppaopistoa sekä suoritti yksityisoppilaana ylioppilastutkinnon Hämeenlinnan lyseossa vuonna 1927. Opintojaan hän jatkoi vuosina 1928–1932 Tarton yliopiston eläinlääketieteellisessä tiedekunnassa ja suoritti keväällä vuonna 1932 eläinlääketieteen kandidaatti-tutkinnon.


title: Erkki Immell

text: Immell yritti ensimmäisen kerran päästä Saksaan jääkärioppiin maaliskuun alkupäivinä vuonna 1916, jolloin hän yritti hiihtää Merenkurkun yli Jepuan etappitietä Uumajaan, mutta palellutti varpaansa niin pahoin, että hän joutui turvautumaan sen takia leikkaushoitoon ja oli sen jälkeen hoidettavana Uumajan sairaalassa 9. heinäkuuta 1916 saakka. Sairaalasta päästyään hän toimi Ruotsissa jääkärietappitehtävissä, kunnes yritti uudelleen Saksaan ja liittyi vapaaehtoisena Saksassa sotilaskoulutusta antavaan jääkäripataljoona 27:n täydennysjoukkoon 9. helmikuuta 1917, mutta vapautettiin palveluksesta 9. heinäkuuta 1917 hänen edellä mainitun sairauden johdosta ja laskettiin siviilitöihin.


title: Erkki Immell

text:
Immell palasi takaisin Suomeen sisällissodan jo laannuttua 4. toukokuuta 1918 ja astui Suomen armeijan palvelukseen adjutantiksi Porin rykmentin 2. pataljoonaan, josta hänet siirrettiin Porin rykmentin lakkauttamisen takia Suomen valkoiseen kaartiin, missä hän toimi esikuntavääpelinä, rykmentin adjutanttina ja lähettiupseerina. Armeijasta hän erosi 8. heinäkuuta 1919, siirtyi suojeluskuntajärjestön palvelukseen ja hänet sijoitettiin 1. huhtikuuta 1920 alkaen kansliapäälliköksi Uudenmaan pohjoiseen suojeluskuntapiiriin. Suojeluskuntajärjestöstä hän erosi 11. joulukuuta 1920 ja siirtyi 1. marraskuuta 1921 Kellomäen karanteenilaitoksen palvelukseen ja toimi laitoksessa 1. huhtikuuta 1923 saakka. Valtion maatalouskoneiden koetuslaitoksen palvelukseen hän astui vuonna 1923 ja siirtyi vuonna 1926 Valtion rautateille vakaajan apulaiseksi, missä toimessa oli vuoteen 1932 saakka, jonka jälkeen hän toimi tilapäistöissä.
Immell osallistui talvisotaan adjutanttina Sissipataljoona 2:ssa. Välirauhan aikana hän toimi Jalkaväenkoulutuskeskus 9:ssä divisioonanadjutanttina ja hevosupseerina. Jatkosodan puhjettua hänet siirrettiin Jalkaväenkoulutuskeskus 2:een, missä hän toimi huoltopäällikön apulainen, josta hänet kotiutettiin vuonna 1942 ja hän siirtyi Lohjalle pehtorin apulaiseksi Maikkalan tilalle, missä hän toimi vuoteen 1950 saakka, jolloin hän muutti Kyyhkylän Invalidikotiin. Hänet on haudattu Helsingin Hietaniemen hautausmaalle.


title: Käärmesaari (Ukraina)

text: Käärmesaari (, , vanhan kreikan kielellä "Leuke") on Mustallamerellä sijaitseva kalkkikivisaari, joka kuuluu Ukrainalle, ja jonka Ukraina haluaa käytettävän perusteena aluevesirajansa määrittelyssä, mitä Romania vastustaa kansainvälisessä oikeudessa.


title: Käärmesaari (Ukraina)

text: Saari on puuton, 17 hehtaarin laajuinen ja kohoaa 41 metriin merenpinnasta. Saarella on majakka vuodelta 1843.


title: Tyrrhenus

text: Tyrrhenus oli etruskien tarustossa etruskien sivilisaation perustaja ja veljensä Tarchonin kanssa yksi kahdentoista kaupungin liiton luojista. Herodotoksen mukaan Tyrrhenus oli etruskien pelastaja, sillä hän johti etruskit Lyydiasta Etruriaan.


title: Tyrrhenus

text: Etruskeista käytetään kreikaksi ja latinaksi nimitystä tyrrheenit ja Etruriasta nimitystä Tyrrhenia. Samasta sanasta johtuu myös Tyrrhenanmeri.


title: Rogslösa skola

text: Rogslösa skola on keskellä Rogslösan kylää, Vadstenassa Itä-Götanmaan läänissä Ruotsissa toimiva peruskoulu, jossa on luokat 1–6. Koulussa on noin 75 oppilasta, joista monet asuvat Vättern-järven rannalla sijaitsevassa Borghamnin taajamassa. Koulun rehtorina toimii Marie-Louise Mattisson. Henkilökuntaa on yhteensä noin kymmenen.


title: Rogslösa skola

text: Roglösa skola järjestää 6–12-vuotiaille lapsille pedagogista ryhmätoimintaa. Koulun vapaa-ajankoti () sijaitsee esikoulu Snödroppenin naapurissa.


title: Janet Sawbridge

text: Janet Ann Sawbridge (s. 1947 Birmingham) on entinen brittiläinen jäätanssija, myöhemmin valmentaja ja vaikuttaja. Hän oli alun perin Gladys Hoggin oppilas Birminghamin luistelukoulussa, myöhemmin Queens Ice Clubissa. Janet Sawbridge saavutti urallaan lukuisia Britannian mestaruuksia ja jäätanssissa jopa maailmanmestaruuspronssia vuosina 1964 ja 1968 joskin eri parien kanssa. Euroopanmestaruuskisoista hänellä on jopa hopeaa. Myöhemmin Janet on toiminut menestyksellisesti valmentajana.


title: Janet Sawbridge

text: Erityisesti Janet Sawbridge muistetaan pitkästä urastaan jäätanssissa, jossa hän saavutti kansainvälistä menestystä 12 vuoden ajan. Hänen parinaan 1962 - 1965 oli David Higginbottom, 1965 – 1969 Jon Lane sekä 1970 – 1974 Peter Dalby. Hänen MM-pronssinnsa tulivat siis Higgsin ja Lanen kanssa.


title: Janet Sawbridge

text: Valmentajana Janet Sawbridge toimii edelleen. Hänen suurimpia saavutuksiaan tällä saralla on Jayne Torvill – Christopher Dean -parin luotsaaminen maailmanmestaruuteen. Hän johdatti parin myös olympiakultaan Sarajevossa 1984, mutta sen jälkeen pari vaihtoi valmentajaa.


title: Nopean toiminnan joukot

text: Nopean toiminnan joukot ovat yleensä kriisinhallintatehtäviä varten ylläpidettäviä sotilasjoukkoja, jotka saadaan toimintavalmiiksi esimerkiksi viikossa.


title: Nopean toiminnan joukot

text: Nopean toiminnan joukkoja on valtioilla, kuten Suomella, mutta myös EU:lla on nopean toiminnan joukot. EU:n nopean toiminnan joukot muodostuvat monikansallisesta taisteluosastosta. Osallistuminen on EU-mailta vapaaehtoista.


title: Thauvonius

text: Thauvonius (joskus muodoissa "Thavonius" ja "Tavonius") on suomalainen pappissuku. Alkuaan suku oli Länsi-Uudenmaan Karjalohjalla vaikuttanut talonpoikaissuku, jonka talon alkuperäinen suomalainen nimi oli Tavia. Ruotsissa vaikuttanut sukuhaara on käyttänyt nimestä muotoa Tauvon .


title: Thauvonius

text: Suvun vanhimmat tunnetut jäsenet lienevät Antti Laurinpoika (Anders Larsson) ja hänen poikansa (?) "Matti Tavia" (Matts Andersson), joka asutti 1500-luvun lopulla Tavian rusthollia Långvikin kylässä Karjalohjalla. Hänen vaimonsa Brigittan kerrottiin olevan aatelista syntyperää.


title: Thauvonius

text: Ainakin kaksi heidän lapsistaan toimi kirkkoherrana. Poika "Georg Thauvonius" (1577–1651), Halikon kirkkoherra oli naimisissa Paavali Juusteenin pojantytär Catharina Juusteenin kanssa, kolme heidän lapsistaan toimi isänsä lailla kirkkoherran viroissa. Matin toinen poika oli Karjaan kirkkoherra "Petter Tavia" († 1655). Hänen poikansa Jeremias aateloitiin vuonna 1653 nimellä Rosenklinga, ja introdusoitiin Ruotsin ritarihuoneeseen aatelisena sukuna numero 668. Jeremias kuoli kuitenkin lapsettomana ja aatelissuku sammui.


title: Taurus KEPD 350

text: Taurus KEPD 350 on ruotsalais-saksalainen lentokoneesta laukaistava pitkän kantaman alisooninen risteilyohjus. Sitä käytetään Saksan ja Espanjan ilmavoimissa. Ohjuksen kantama ja taistelukärki on rajoitettu MTCR-sopimuksen mukaisesti noin 300 kilometriin ja alle 500 kiloon.


title: Taurus KEPD 350

text: Saksa on hankkinut 600 ohjusta. Vuonna 2005 Espanjan hallitus päätti ostaa 46 ohjusta 57,39 miljoonan euron hintaan. Ensimmäiset toimitettiin syksyllä 2007.


title: Aspelin

text: Aspelin voi tarkoittaa:


title: César Luis Menotti

text: César Luis Menotti (s. 5. marraskuuta 1938 Rosario, Santa Fe, Argentiina) on argentiinalainen entinen jalkapalloilija ja jalkapallovalmentaja.


title: César Luis Menotti

text: Menotti johdatti valmentajana Argentiinan sen ensimmäiseen maailmanmestaruuteen kotikisoissa vuonna 1978. Hänet muistetaan myös boheemista persoonastaan ja olemuksestaan sekä erityisesti tupakoinnistaan.


title: César Luis Menotti

text: Menotti edusti pelaajana kotimaassaan Rosario Centralia, Racing Clubia ja Boca Juniorsia, Yhdysvalloissa New York Generalsia sekä Brasiliassa Santosia ja Juventusta. Pelipaikaltaan hän oli hyökkääjä.


title: César Luis Menotti

text: Menotti valmensi seuratasolla kotimaassaan Huracánia, Boca Juniorsia, River Platea, Independienteä ja Rosario Centralia, Espanjassa Barcelonaa ja Atlético Madridia, Uruguayssa Peñarolia, Italiassa Sampdoriaa sekä Meksikossa Pueblaa ja Tecosia. Lisäksi hän valmensi Meksikon maajoukkuetta.


title: César Luis Menotti

text: Argentiinan maajoukkueen päävalmentajana Menotti toimi vuosina 1974–1982. Hän valmensi Argentiinaa MM-kilpailuissa vuosina 1978 ja 1982. Menotti johdatti Argentiinan sen ensimmäiseen maailmanmestaruuteen vuoden 1978 kotikisoissa. Hän valmensi Argentiinan lisäksi nuorten maailmanmestaruuteen vuonna 1979.


Anteckningar rörande Finlands ofrälse slägter on eräs suomalaisen porvarissukujen sukututkimuksen perusteos. Valtionarkeologi Johan Reinhold Aspelinin (J. R. Aspelin) teos julkaistiin ensin "Morgonbladet"-lehden viidessä numerossa joulukuussa 1874. Myöhemmin se julkaistiin 17-sivuisena eripainoksena.


title: Indigoara

text: Indigoara ("Anodorhynchus leari") on erittäin uhanalainen Brasiliassa elävä papukaijalintu.


title: Indigoara

text: Kooltaan Indigoara on noin 70 cm. Yleisväritykseltään indigoara on sininen. Lajin pää on väriltään hieman muuta vartaloa vaaleampi. Nokan tyvessä indigoaralla on keltainen laikku. Lajin nokka on suuri ja vahva. Nuorilla linnuilla pyrstö on lyhyempi kuin aikuisilla indigoaroilla. Lajin voi sekoittaa parananaraan, joka on kuitenkin pienempi ja hieman vaaleampi. Indigoaran äänet ovat pääasiassa raakkumista ja kirkumista.


title: Indigoara

text: Indigoaran elinympäristöä ovat kuivat ja pääosin pensaikkoja ja palmuja kasvavat alueet. Ravintonaan laji käyttää pääosin "Syagrus coronata" -palmun hedelmiä, joita yksilö voi syödä päivässä 350 kappaletta. Lisäksi indigoaran ravintoon kuuluvat kasvien kukat. Pesintäaika kestää helmikuusta huhtikuuhun.


title: Indigoara

text: Indigoarakannan kooksi arvioidaan 250 500 yksilöä. Suurimmat uhkat ovat elinympäristön häviäminen sekä lintujen pyydystäminen ja niiden salakuljetus. Lajin uhanalaisuusluokitus muutettiin vuonna 2009 äärimmäisen uhanalaisesta erittäin uhanalaiseksi. Suojelijoiden, Brasilian hallituksen ja paikallisten maanomistajien ansiosta linnun kanta on nelinkertaistunut Brasiliassa.


title: MBDA Meteor

text: MBDA Meteor on tutkahakuinen pitkän kantaman ilmataisteluohjus, jonka on kehittänyt MBDA. Ohjusta käyttävät Royal Air Force, Royal Navy, Luftwaffe sekä Espanjan, Italian, Ranskan ja Ruotsin ilmavoimat.


title: MBDA Meteor

text: Ohjuksen kaksoislaukaisua on testattu vuonna 2017 onnistuneesti.


title: Steve Staunton

text: Steve Staunton (s. 19. tammikuuta 1969) on irlantilainen jalkapallovalmentaja ja entinen puolustaja.


title: Steve Staunton

text: Nuorempana Staunton pelasi jalkapallon lisäksi irlantilaista jalkapalloa ja pelasi lajissa Louthin kreivikunnan joukkueesa Irlannin alle 21-vuotiaiden mestaruusturnauksessa. Jalkapalloa hän pelasi Dundalkin joukkueessa, mistä hän 17-vuotiaana siirtyi 20 000 punnan summalla Englannin suurseuraan Liverpooliin.


title: Steve Staunton

text: Pelattuaan pääasiassa Liverpoolin reservijoukkueissa Staunton kävi vuonna 1987 lainalla Bradfordissa. Liverpoolin edustusjoukkueessa hän debytoi syyskuussa 1988 liigaottelussa Tottenhamia vastaan. Kokemattomuudestaan huolimatta hänen esityksinsä vakuuttivat valmennusjohdon ja peliaikaa alkoi tulla enemmän. Kapteeni Alan Hansenin loukkaannuttua puolustuksen vasemmalla laidalla pelannut Gary Ablett otti hänen paikkansa keskellä ja Staunton sai vastuuta vasempana laitapuolustajana. Kauden päätteeksi Staunton pääsi juhlimaan FA Cupin voittoa, mutta liigamestaruus karkasi äärimmäisen niukasti yhden maalin erolla Arsenalilla joukkueitten keskinäisessä ottelussa Liverpoolin kotikentällä aivan loppuhetkillä. Staunton pelasi Anfieldillä vielä yhden kauden, joka päättyi mestaruusjuhliin, ennen kuin hänet elokuussa 1991 kaikkien yllätykseksi myytiin Aston Villaan 1,1 miljoonalla punnalla.


title: Steve Staunton

text: Aston Villassa Staunton vakiinnutti nopeasti paikkansa kannattajien suosiossa hyvillä otteillaan. Heti avauspelissään 3–2-voitossa Sheffield Unitedia vastaan hän teki maalin ja lukeutui joukkueen avauskokoonpanoon seitsemänteen sijaan päättyneellä kaudella. Seuraavalla kaudella joukkue taisteli tiukasti liigamestaruudesta, mutta joutui lopulta tyytymään kakkossijaan. 1994 Staunton voitti joukkueessa liigacupin ja seuraavalla kaudella hän nousi joukkueen kapteeniksi. Villa kuitenkin taisteli putoamista vastaan. 1995/1996 Staunton pääsi toistamiseen juhlimaan liigacupin voittoa, vaikka istuikin loppuottelun vaihtopenkillä kauden aikana vaivanneiden lukuisten loukkaantumisten takia. Tervehdyttyään Staunton palasi Villan puolustuksen tukipilariksi ja oli mukana joukkueen raivatessa tiensä aina UEFA Cupin puolivälieriin saakka kaudella 1997/1997.


title: Steve Staunton

text: Kesällä 1998 sopimuksen päätyttyä Aston Villan kanssa Staunton palasi takaisin Liverpooliin, mutta paluu jäi vain kahden kauden mittaiseksi. Oltuaan vähän aikaa lainassa Crystal Palacessa Staunton lähti Liverpoolista ja palasi vapaalla siirrolla takaisin Aston Villaan joulukuussa 2000. Staunton ei ollut enää entisellä tasollaan. Elokuussa 2003 hän siirtyi Coventryyn ja pelasi joukkueessa aina kesään 2005 saakka. Ennen lopettamistaan Staunton vietti vielä Walsallissa pelaaja-valmentajana tammikuuhun 2006 saakka.


title: Steve Staunton

text: Staunton kuului yli vuosikymmenen ajan Irlannin tasavallan maajoukkueen vakiomiehistöön. Hän debytoi joukkueessa vuonna 1988 ystävyysottelussa Tunisiaa vastaan ja edusti maataan 1990 Italian ja 1994 USA:n MM-kisoissa sekä 2002 Japanin ja Etelä-Korean MM-kisoissa, missä hän toimi joukkueen kapteenina. Maajoukkueurallaan Staunton pelasi 102 ottelua ja teki kahdeksan maalia, joista kaksi syntyi suoraan kulmapotkusta.


title: Steve Staunton

text: Irlannin epäonnistuttua 2006 MM-kisojen karsinnoissa juuri uransa lopettanut Staunton valittiin joukkueen uudeksi valmentajaksi. Valinta tuli melkoisena yllätyksenä, sillä Irlannin palloliiton puheenjohtaja oli puhunut joukkueen nostamisessa maailman huipputasolle ja uudeksi valmentajaksi oli veikkailtu tunnettuja valmentajanimiä. EM-karsinnat sujuivat keskinkertaisesti ja seuraavan vuoden lokakuussa Staunton sai potkut tehtävistään.


title: Steve Staunton

text: Helmikuussa 2008 Staunton siirtyi Gary McAllisterin apuvalmentajaksi Leeds Unitediin. Kaksikko sai kuitenkin potkut tehtävistään tappioputken vuoksi joulukuussa 2008.


title: Steve Staunton

text: Leeds-pestinsä jälkeen Staunton työskenteli lyhyen aikaa Wolverhampton Wanderersin scouttina. Lokakuussa 2009 hän jatkoi valmennusuraansa Englannin kakkosliigassa pelaavan Darlingtonin päävalmentajana. Pesti päättyi kuitenkin potkuihin jo maaliskuussa 2010 Darlingtonin ajauduttua kakkosliigan putoamiskamppailuun.


title: Nikita Andrejev

text: Nikita Andrejev (, s. 22. syyskuuta 1988 Narva, Viron SNT, Neuvostoliitto) on venäläinen jalkapalloilija, pelipaikaltaan hyökkääjä. Hänen seuransa on espanjalainen Almería.


title: Nikita Andrejev

text: Andrejev vietti uransa ensimmäiset vuodet synnyinmaassaan Virossa. Hän pelasi juniorina Narva Transissa ja kauden 2005 Esiliigan Ajax Lasnamäessä. Kaudeksi 2006 hän siirtyi sarjatasoa ylemmäs Meistriliigan Levadia Tallinnaan, jossa hän voitti kolme Viron-mestaruutta vuosina 2006–2008 ja Viron cupin vuonna 2007. Hänet valittiin liigan vuoden nuoreksi pelaajaksi vuonna 2006. Hän pelasi Levadiassa myös Mestarien liigan ja UEFA-cupin otteluita.


title: Nikita Andrejev

text: Andrejev kävi koeajalla venäläisessä TsSKA Moskovassa tammikuussa 2007, mutta ei saanut sopimusta. Kesällä 2009 hän siirtyi espanjalaiseen Almeríaan. Kauden 2009–2010 hän pelasi seuran B-joukkueessa Espanjan neljänneksi korkeimmalla sarjatasolla Tercera Divisiónissa.


title: Nikita Andrejev

text: Virossa syntynyt, mutta sukujuuriltaan venäläinen Andrejev on useasti kieltäytynyt mahdollisuudesta pelata Viron maajoukkueissa. Sen sijaan hän pelasi Venäjän alle 19-vuotiaiden maajoukkueessa, jonka kokoonpanoon hän kuului ikäluokan EM-kilpailuissa vuonna 2007.


title: Blackout (vuoden 2008 elokuva)

text: Blackout on vuonna 2008 valmistunut JP Siilin ohjaama elokuva.


title: Blackout (vuoden 2008 elokuva)

text:
Mies herää pitkästä koomasta ja saa kuulla, että hänen päässään on selittämätön, naulapyssyllä ammuttu naula. Mitään tietoa sen alkuperästä tai ampujasta ei ole – blackout on totaalinen. Muistinmenetyksestä kärsivä mies alkaa selvittää, mitä on tapahtunut.
Elokuvan tunnuskappaleen "Tide" esittää Belle Who. Elokuvan soundtrack on Lauri Ylösen (The Rasmus) säveltämä. Se julkaistiin 17. joulukuuta. Belle Whon lisäksi elokuvassa kuullaan kappaleita Von Hertzen Brothersilta, Kwanilta, Iconcrashilta sekä The Rasmuksen pitkäsoitolta "Black Roses".


title: David Foster Wallace

text: David Foster Wallace (21. helmikuuta 1962 Ithaca, New York – 12. syyskuuta 2008) oli yhdysvaltalainen kirjailija. Hän kirjoitti romaaneja, novelleja ja esseitä.


title: David Foster Wallace

text: Wallace syntyi vuonna 1962 filosofi-isän ja opettajaäidin perheen esikoisena. Wallacen ollessa parivuotias perhe muutti Illinoisiin. Hän pelasi nuorena innokkaasti tennistä.


title: David Foster Wallace

text: Wallace opiskeli Amherst Collegessa ja Arizonan yliopistossa. Myöhemmin hän työskenteli yliopisto-opettajana ja opetti vuodesta 2002 Pomona Collegessa.


title: David Foster Wallace

text: Wallacen esikoisteos "The Broom of the System" ilmestyi vuonna 1987. Vuonna 1996 ilmestyneellä "Infinite Jestillä" hän vakiinnutti asemansa yhtenä yhdysvaltalaisen nykykirjallisuuden merkkinimistä. Time-lehti valitsi teoksen vuosina 1923–2005 ilmestyneiden sadan parhaan englanninkielisen romaanin joukkoon. Wallace kirjoitti myös useisiin lehtiin ja sai vuonna 1997 The Paris Review -kirjallisuuslehden myöntämän palkinnon Aga Khan Prize for Fiction.


title: David Foster Wallace

text: Muutama vuosi ennen kuolemaansa Wallace piti huomiota saaneen valmistujaispuheen Kenyon Collegen humanististen aineiden opiskelijoille. Puheen keskeinen teema on humanistisen koulutuksen merkitys ja humanistin tehtävä, vapaus ja mahdollisuus valita "oletusarvojensa" ('default setting') vastaisesti, mitä ja miten ajattelee – lyhyesti: ihmisen maailmasuhde ja hänen maailmassa olemisen tapansa.


title: David Foster Wallace

text: Wallace oli kärsinyt yli 20 vuotta masennuksesta ja teki vuonna 2008 itsemurhan hirttäytymällä 46-vuotiaana Claremontissa Kaliforniassa.


title: David Foster Wallace

text: Wallacen pääteosta "Infinite Jestiä" on pidetty mahdottomana kääntää. Tammikuussa 2019 kustannusyhtiö Siltala ilmoitti kuitenkin, että se tulee julkaisemaan kirjan Tero Valkosen suomennoksena.


title: The Judas Kiss

text: The Judas Kiss on amerikkalaisen metallimusiikkia soittavan yhtyeen, Metallican, 43. singlejulkaisu, ja neljäs "Death Magnetic" -albumilta. Single oli viimeinen ennen itse albumin julkaisua.


title: Regionalliga

text: Regionalliga () on Saksan jalkapalloilun neljänneksi korkein sarjataso. Liigan järjestää Saksan jalkapalloliitto. Se koostuu kolmesta alueellisesta sarjasta (pohjoinen, läntinen ja eteläinen), joissa kussakin pelaa 18 joukkuetta.


title: Regionalliga

text: Kunkin alueellisen sarjan voittajat nousevat kauden päätteeksi 3. Ligaan. Pohjoisen sarjan neljä ja eteläisen ja lännen sarjan kolme viimeistä putoavat sarjaporrasta alemmas Oberligaan. Aina kauteen 2007–2008 saakka Regionalliga oli Saksan kolmanneksi korkein taso, kunnes kaudeksi 2008–2009 perustettiin uusi koko liittovaltion laajuinen 3. Liga.


title: Regionalliga

text: Joukkueiden ottelukokoonpanoissa täytyy olla kuusi alle 24-vuotiasta Saksan kansalaista, joista kaksi alle 21-vuotiaita. EU:n ulkopuolisia pelaajia saa olla enintään kolme.


title: Regionalliga

text: Ennen Bundesliigan perustamista vuonna 1963 Saksassa pelattiin vain alueellisia sarjoja, joiden voittajat ratkaisivat Saksan mestaruuden erillisessä lopputurnauksessa. Bundesliigan perustamisesta lähtien vuoteen 1974, jolloin perustettiin 2. Bundesliiga, oli alueellisia sarjoja viisi:


title: Regionalliga

text: Kunkin sarjan kaksi parasta joukkuetta pelasi keskenään pudotuspelisarjan kahdesta nousupaikasta pääsarjaan. Kun 2. Bundesliiga perustettiin vuonna 1974, se koostui pohjois- ja eteläsarjasta, eikä Regionalliigaa pelattu kahteenkymmeneen vuoteen.


title: Regionalliga

text: Vuonna 1994 Regionalliga aloitti uudelleen toimintansa Saksan kolmanneksi korkeimpana sarjatasona. Tuolloin pelattiin neljää alueellista sarjaa:Eteläisen ja läntisen/lounaisen sarjojen mestarit nousivat suoraan kakkosbundesliigaan, samoin toinen sarjakakkonen. Pohjoisen ja koillisen aluesarjojen mestarit pelasivat jatkonousukarsinnan kolmannesta nousijan paikasta. 1998 sääntöä muutettiin siten, että pohjoisen ja koillisen mestarien nousukarsinnan hävinnyt joukkue pääsi vielä pelaamaan karsinnan läntisen/lounaisen ja eteläisen sarjojen kakkosta vastaan.


title: Regionalliga

text: Vuonna 2000 aluesarjojen määrä supistettiin kahteen: pohjoiseen ja eteläiseen, eikä jakoa ollut tarkkaan määritelty osavaltioitten kesken. Molempien sarjojen kaksi parasta nousi kakkosbundesliigaan. Vuonna 2008 perustettiin 3. liiga kolmmanneksi korkeimmaksi sarjatasoksi, jossa jatkoi molemmista aluesarjoista kahdeksan joukkuetta. Regionaligasta tuli neljäs sarjataso ja uusi läntinen aluesarja perustettiin.


title: Kaukasiantörmäkukka

text: Kaukasiantörmäkukka ("Scabiosa caucasica") on Kaukasukselta peräisin oleva kasvi.


title: Kaukasiantörmäkukka

text: Kasvi kukkii heinäkuun ja syyskuun välisenä aikana. Sen korkeus lähes poikkeuksetta tasan 50 senttimetriä ja kukat ovat väriltään kalpeansiniset. Eurooppaan kasvi levisi 1800-luvun alkupuoliskolla.


title: Kaukasiantörmäkukka

text: Kasvin lehdistö on harmahtavan vihreä ja vähän nukkainen. Pitkänomaiset lehdet kasvavat lähellä maan pintaa ruusukkeissa. Varsilehdet ovat muodoltaan parihalkoisia. Kukat muodostavat isoja, mykerömäisiä kukintoja, jossa laitakukat ovat suuria. Lajin kukkavana on pitkä.


title: Kaukasiantörmäkukka

text: Laji kasvaa kevyellä, humuspitoisella, kalkitulla maalla. Tiivis maa kelpaa myös, jos sitä ojitetaan tarpeeksi. Lepokaudella kasvi on nimittäin erittäin altis liialle kosteudelle. Paikan, missä alusta sijaitsee, on oltava aurinkoinen.


title: Sanomalehtiteline

text: Sanomalehtiteline on sanoma-, aikakaus- ja iltapäivälehtien ynnä muun paperitarpeen säilyttämiseen tarkoitettu teline.


title: Sanomalehtiteline

text:
Lehtiteline koostuu yleensä kahdesta toisiinsa nähden terävässä kulmassa olevasta tasosta, joiden väliin sanomalehdet asetetaan. Sanomalehtitelineitä on kahta, hyvin erilaista perusmallia: maatasossa seisovia, puolikorimaisia
telineitä ja seinään kiinnitettäviä, hyllymäisiä telineitä. Jälkimmäisiä ovat esimerkiksi lehtikioskien yhteydessä olevat myyntitelineet. Seinällä pidettävä malli voi olla myös kangasta, johon taitellut poimut toimivat lehtien säilytysvälikköinä; tällainen ommeltu teline on suomalaisissa kotitalouksissa käytetty, mutta muualla maailmassa verraten tuntematon.


title: Hideto Tanihara

text: Hideto Tanihara (; s. 16. marraskuuta 1978) on japanilainen golfammattilainen. Hän on saavuttanut useamman voiton Japan Golf Tourilla. Hän on myös yltänyt viidenneksi Britannian avoimessa turnauksessa. Hän meni vuonna 2008 naimisiin näyttelijä-laulaja Ayaka Nagaten kanssa.


title: Mimmi Haapasalo

text: Vilhelmiina (Mimmi) Haapasalo (omaa sukua Jokinen) (16. marraskuuta 1881 Kuorevesi – 16. toukokuuta 1970 Joensuu) oli suomalainen kauppias ja puvustonhoitaja sekä sosialidemokraattien kansanedustaja.


title: Mimmi Haapasalo

text: Haapasalo syntyi maanviljelijä August Karlinpojan ja Hilda Maria Johanintyttären lapsena vuonna 1881 Kuorevedellä. Hän suoritti kansakoulun sekä meijerikoulun ja työskenteli meijerinhoitaja Viinijärven osuusmeijerissä Liperissä ja Osuusliike Oma-Avun myymälänhoitaja Joensuussa. Kansanedustajana Haapasalo toimi Kuopion läänin itäisestä vaalipiiristä vuosina 1914–1917. Eduskunnassa hän oli jäsenenä Suuressa valiokunnassa ja Sivistysvaliokunnassa. Lisäksi hän oli mm. Mäntän ja Pielisensuun kunnanvaltuustojen sekä Sosialidemokraattisen puolueen puolueneuvoston jäsen.


title: Mimmi Haapasalo

text: Kansanedustajakautensa jälkeen Haapasalo toimi Hovimaan osuusliikkeen myymälähoitajana ja kauppiaana Mäntässä. Toisen maailmansodan aikaan hän työskenteli työvalmiusnaisten työpajan johtajana. Sodan jälkeen hän teki vielä pitkän työuran Joensuun teatterin puvustonhoitaja sekä Pielisensuun kunnansihteerinä.


title: Mimmi Haapasalo

text: Haapasalo oli naimisissa vuodesta 1907 lähtien Juho Haapasalon kanssa.


title: Tulenkantajat (albumi)

text: Tulenkantajat on samannimisen rap/funk -yhtyeen esikoisalbumi. Sen julkaisi Poko Records 23. huhtikuuta 2001. Albumi oli kaksi viikkoa Suomen virallisella listalla, sijoilla 31 ja 39. Kappaleesta "Rollofunk" on kuvattu musiikkivideo.


title: Grand Prix de Fourmies

text: Grand Prix de Fourmies on UCI Europe Tour -sarjaan kuuluva yhden päivän mittainen maantiepyöräilykilpailu. Se järjestetään Fourmies'n kunnassa Nordin departementissa Ranskassa syyskuun puolivälissä. Kilpailu on kategorialuokitukseltaan 1. HC eli sen yläpuolella ovat yhden päivän kilpailuista vain UCI World Tour -tason kilpailut.


title: Kalle Fredrik Hakala

text: Karl (Kalle) Fredrik Hakala (16. helmikuuta 1884 Alastaro – 12. marraskuuta 1933 Kokkola) oli suomalainen muurari ja osuuskaupan johtaja sekä sosialidemokraattien kansanedustaja.


title: Kalle Fredrik Hakala

text: Hakala syntyi työmies Kaarle Fredrik Hakalan ja Karolina Hakenbergin lapsena vuonna 1884 Alastarossa. Hän suoritti kansakoulun ja kouluttautui muurarin-ammattiin. Muurarina hän työskenteli Alastarolla ja Kokkolassa. Myöhemmin hän toimi myös Alastaron työväen osuuskaupan johtajana.


title: Kalle Fredrik Hakala

text: Kansanedustajana Hakala toimi Turun läänin pohjoisesta vaalipiiristä vuosina 1919–1922. Eduskunnassa hän oli jäsenenä Suuressa valiokunnassa, Perustuslakivaliokunnassa ja Pankkivaliokunnassa. Lisäksi hän toimi Alastaron kunnanvaltuuston puheenjohtajana.


title: Kalle Fredrik Hakala

text: Haapasalo oli naimisissa vuodesta 1911 lähtien Martta Maria Mäkilän kanssa.


title: Wings of Tomorrow

text: Wings of Tomorrow on vuonna 1984 julkaistu Europen toinen studioalbumi. Levyllään Europe alkoi saamaan enemmän suosiota. Levyltä nousivat tunnetut kappaleet "Stormwind", "Wings Of Tomorrow" ja "Aphasia", jotka nousivat myöhemmin Europen klassikkokappaleiksi. Hammerfall teki coverin kappaleesta "Aphasia". Levy myi paremmin kuin edellinen albuminsa.


title: Europe (albumi)

text: Europe on ruotsalaisen Europe -yhtyeen esikoisalbumi. Albumin tuottivat Erik Videgård ja Thomas Erdtman yhdessä yhtyeen kanssa, ja se julkaistiin 14. maaliskuuta 1983. Ruotsin albumilistalla "Europe" nousi kahdeksannelle listasijalle. Albumilta julkaistiin single “Seven Doors Hotel“, joka oli hitti Japanissa.


title: Out of This World

text: Out of This World on vuonna 1988 julkaistu ruotsalaisen Europe-yhtyeen neljäs albumi. Levy myi hyvin, mutta ei niin hyvin kuin aikaisempi. Levyltä julkaistiin kuusi singleä jotka ovat: "Superstitious", "Let the Good Times Rock", "Open Your Heart", "More Than Meets the Eye", "Sign of the Times" ja "Tomorrow". Kappale "Superstitious" oli toinen Europen suuri hitti, joka kipusi monen maan singlelistojen kärkeen, mutta kappale ei ollut niin suosittu kuin "The Final Countdown".


title: Prisoners in Paradise

text: Prisoners in Paradise on vuonna 1991 julkaistu ruotsalaisen Europe-yhtyeen viides studioalbumi. Albumia seuranneen kiertueen jälkeen yhtye hajosi, mutta teki paluun 2000-luvulla.


title: Ugandan šillinki

text: Ugandan šillinki (, ) on Ugandan rahayksikkö vuodesta 1966. Sen valuuttakoodeja ovat USh ja UGX. Ugandassa on käytössä 10, 50, 100, 200 ja 500 šillinkin kolikot ja 1000, 5 000, 10 000, 20 000 ja 50 000:n setelit.


title: Kadoksissa (televisiosarja)

text: Kadoksissa ("Jeopardy") on brittiläinen nuortensarja. Suomessa sarjaa on esitetty Summerissa vuodesta 2004 lähtien.


title: Kadoksissa (televisiosarja)

text: Sarjassa kerrotaan, kun kahdeksan yliluonnollisista ilmiöistä kiinnostunutta brittinuorta lähti opettajansa kanssa Australiaan tutkimaan seutua, jolla eräs pariskunta väitti kohdanneensa ufoja. Kukin nuorista sai mukaansa videokameran, jolla he kuvasivat näkemäänsä ja kokemaansa. Matka osoittautui aivan joksikin muuksi kuin löhöilylomaksi, ja seurue sai kokea niin fyysisiä kuin henkisiäkin paineita ja useita piinaavia hetkiä. Sarjan kolmas tuotantokausi (14 osaa) jatkuu siitä, mihin edellinen päättyi. Ryhmä on ihailemassa auringonpimennystä, kun taivaalta säkenöivien kirkkaiden valojen lomasta ilmestyy näkyviin kaksi tuttua hahmoa: ufojen kaappaamat Sarah ja David palaavat maan pinnalle. Mutta kun muut yrittävät päästä heidän luokseen, näkymätön kenttä ilmestyy estämään jälleennäkemisen. Loppua kohti jännitys tiivistyy ja katsojia odottaa todellinen yllätys.


title: Start from the Dark

text: Start from the Dark on vuonna 2004 julkaistu ruotsalaisen Europe-yhtyeen paluualbumi. Järjestyksessään se on yhtyeen kuudes studioalbumi ja ensimmäinen 13 vuoteen. Levy vei Europea vielä entistä raskaampaan suuntaan, joten levy poikkeaa hiukan tyyliltään aikaisemmista. Levyltä julkaistiin kaksi singleä "Got to Have Faith" ja "Hero". Näistä jälkimmäinen "Hero" tuli suosituksi kappaleeksi ja sitä pidetään yhtenä Europen parhaimmista kappaleista. Levy sai kriitikoilta kohtuu hyvät arvostelut.


title: Tuomas Hoppu

text: Tuomas Hoppu (s. 1967 Lempäälä) on suomalainen historiantutkija ja filosofian tohtori.


title: Tuomas Hoppu

text: Hoppu on väitellyt 2006 aiheenaan "Historian unohtamat. Suomalaiset vapaaehtoiset Venäjän armeijassa 1. maailmansodassa 1914–1918". Teos "Tampere 1918" kertoo sisällissodasta Tampereella. Sen on pääosin kirjoittanut Hoppu, ja se on syntynyt Tampereen yliopiston historian laitoksen ja kaupunginmuseoiden yhteisteoksena.


title: Secret Society

text: Secret Society on Europen seitsemäs studioalbumi, joka julkaistiin 25. lokakuuta 2006. Se nousi Ruotsissa Sverigetopplistanin neljännelle sijalle, ja pysyi listalla niin ikään neljä viikkoa.


title: De Oude Meerdijk

text: De Oude Meerdijk on monikäyttöinen stadion Emmenissä Alankomaissa. Stadion rakennettiin vuonna 1979 ja sitä remontoitiin 2001. Nykyään sitä käytetään enimmäkseen jalkapallossa FC Emmenin kotikenttänä. Stadionille mahtuu 8 600 ihmistä.


title: De Oude Meerdijk

text: Vuonna 2005 stadion oli yksi jalkapallon alle 20-vuotiaiden MM-kisojen areenoista. Sen yleisöennätys on 8 500 ottelusta FC Emmen-Feyenoord Rotterdam vuodelta 1987.


title: Montgomeryn piirikunta (Ohio)

text: Montgomeryn piirikunta on piirikunta Ohiossa, Yhdysvalloissa, joka on nimetty kenraali Richard Montgomeryn mukaan. Sen suurin kaupunki on Dayton.


title: Montgomeryn piirikunta (Ohio)

text: Montgomeryn naapuripiirikuntia ovat Miami pohjoisessa, Clark koillisessa, Greene idässä, Warren etelässä, Butler lounaassa, Preble lännessä ja Darke luoteessa.


title: Montgomeryn piirikunta (Ohio)

text: Piirikunnassa oli vuoden 2010 väestönlaskennassa 535 153 ihmistä. Etniset ryhmät jakautuvat valkoisiin, joita on 74,7%, mustiin (21,0%), alkuperäisamerikkalaisiin (0,3%) ja aasialaisiin (1,8%).


title: Montgomeryn piirikunta (Ohio)

text: Kotitalouden mediaanitulo on 44 585 dollaria ja köyhyysrajan alapuolella oli 16,0% väestöstä 2007–2011 välisenä aikana.


title: 1982–1992

text: 1982–1992 on vuonna 1993 julkaistu Europen kokoelmalevy. Yhtye oli hajonnut edellisenä vuonna. Kappaleet kokoelmalevylle on valinnut yhtyeen laulusolisti Joey Tempest.


title: 1982–1992

text: Kokoelmalevy julkaistiin uudelleen vuonna 1999 nimellä "1982–2000", jossa on mukana uusi remix-versio kappaleesta "The Final Countdown". Versioiden kansitaide poikkeaa myös toisistaan.


title: 1982–2000

text: 1982–2000 on vuonna 1999 julkaistu Europen kokoelmalevy. Se on uudelleenjulkaisu vuonna 1993 julkaistusta "1982–1992"-kokoelmalevystä. Erona aiempaan versioon on se, että kokoelmalevylle on lisätty uusi remix-versio kappaleesta "The Final Countdown". Versioiden kansitaide poikkeaa myös toisistaan.


title: Stadion Woudestein

text: Stadion Woudestein on monikäyttöinen stadion Rotterdamissa Alankomaissa. Stadion avattiin vuonna 1939, ja sitä ollaan remontoitu vuosina 1997 ja 2000. Nykyään sitä käytetään enimmäkseen jalkapallossa Excelsior Rotterdamin kotikenttänä. Stadionille mahtuu 3 527 ihmistä.


title: Eteläarabianleopardi

text: Eteläarabianleopardi ("Panthera pardus nimr") on äärimmäisen uhanalainen Arabian niemimaalla elävä leopardin alalaji.


title: Eteläarabianleopardi

text: Eläimen koko on pienin kaikista leopardin alalajeista. Uroksen paino on noin 30 kiloa ja naaraan 10 kiloa vähemmän. Lajia on arvioiden mukaan jäljellä luonnossa korkeintaan 200 yksilöä, mutta todennäköisesti jopa vain muutamia kymmeniä. Populaatio on menneinä vuosina laskenut lähes koko ajan. Joitakin yksilöitä säilytetään kuitenkin eläintarhoissa. Niitä on ainakin Sharjah Wildlife Centre -tarhassa Yhdistyneissä Arabiemiirikunnissa..


title: Eteläarabianleopardi

text: Eteläarabianleopardia elää Arabian niemimaalla Omanin, Jemenin ja Saudi-Arabian rannikoiden vuoristoissa, joissa on ympäri vuoden vettä tarjolla. Niitä ei ole havaittu koskaan autiomaissa.


title: Definitive Collection (Europe)

text: Definitive Collection on vuonna 1997 julkaistu Europen kokoelmalevy. Se sisältää ennenjulkaisemattoman kappaleen "Break Free".


title: Seychellien rupia

text: Seychellien rupia () on Seychellien rahayksikkö vuodesta 1914. Sen yleisimpiä valuuttakoodeja ovat SR ja SRe. Seychelleillä on käytössä 1, 5, 10, 25 centin ja 1 ja 5 rupian kolikot ja 10, 25, 50, 100 ja 500 rupian setelit.


title: Rock the Night: The Very Best of Europe

text: Rock the Night: The Very Best of Europe on vuonna 2004 julkaistu Europen kokoelmalevy, joka julkaistiin markkinoimaan yhtyeen comebackia.


title: Verizon Wireless Arena

text: Verizon Wireless Arena on jäähalli Yhdysvaltain New Hampshiren osavaltion Manchesterin kaupungissa. Hallissa kotiottelunsa pelaa AHL-liigan Manchester Monarchs. Hallin yleisökapasiteetti on 10 019, ja se avattiin 2001.


title: Jon Stanley

text: Jon Stanley (s. 6. heinäkuuta 1943 Bronx, New York, Yhdysvallat) on yhdysvaltalainen entinen huippulentopalloilija ja nykyinen Volleyball Hall of Famen jäsen. Hän edusti urallaan Yhdysvaltojen maajoukkuetta, jossa hän saavutti menestystä. Stanley valittiin Volleyball Hall of Fameen vuonna 1992. Hänen poikansa Clayton Stanley on nykyään myös huippulentopalloilija.


title: De Vliert

text: De Vliert on monikäyttöinen stadion 's-Hertogenboschissa Alankomaissa. Stadion avattiin vuonna 1999. Nykyään sitä käytetään enimmäkseen jalkapallossa FC Den Boschin kotikenttänä. Stadionille mahtuu 8 500 ihmistä.


title: Seychellien lippu

text: Seychellien lippu on Seychellien tunnus ja se on ollut käytössä nykyisessä muodossaan 18. kesäkuuta 1996 lähtien. Lipussa on viisi eriväristä viistoa, jotka edustavat taivasta ja merta (sininen), aurinkoa, joka tuo valoa elämään (keltainen), ihmisiä ja heidän määrätietoisuuttaan (punainen), oikeudenmukaista yhteiskuntaa ja harmoniaa (valkoinen) ja maata ja elinympäristöä (vihreä). Vanhojen ja uusien lippujen mittasuhteet ovat 1:2.


title: Ravilehto

text: Ravilehto on Kouvolan kaupungin pohjoisella puolella sijaitseva kaupunginosa Lehtomäen ja Ravikylän "välissä". Alue koostui ennen muutamasta talosta, pellosta ja laitumesta. Peltojen ja laitumien tilalle alettiin rakentaa rivi- sekä omakotitaloja vuonna 2006. Tällä hetkellä alue on lähes täyteen rakennettu.


title: Jan Louwers Stadion

text: Jan Louwers Stadion on monikäyttöinen stadion Eindhovenissa Alankomaissa. Stadion avattiin vuonna 1934. Nykyään sitä käytetään enimmäkseen jalkapallossa FC Eindhovenin kotikenttänä. Stadionille mahtuu 4 600 ihmistä.


title: Springfield (Vermont)

text: Springfield on kunta Windsor Countyssa, Vermontissa. Asukasluku oli vuoden 2000 väestönlaskennan mukaan 9 078.


title: Springfield (Vermont)

text: Kaupunki äänestettiin nettikilpailussa "The Simpsons Movien" ensi-iltapaikaksi. Neljätoista yhdysvaltalaista Springfieldiä osallistuivat kilpailuun videolla, ja Vermontin Springfield voitti äänestyksen.


title: 5 kulmaa kosmologiaan

text: 5 kulmaa kosmologiaan oli viisiosainen Yle TV1:llä syyskesällä 2008 esitetty keskusteluohjelma, jota isännöi avaruustähtitieteen professori Esko Valtaoja. Sarjan ohjasi ja käsikirjoitti Atro Lahtela. Tuottajana toimi Teija Peltoniemi sekä Mika ja Niko Rihalahti. Sarjan jokaisessa jaksossa Valtaoja keskusteli maailmankaikkeudesta kahden asiantuntijan kanssa.


title: 5 kulmaa kosmologiaan

text: Sarja kuvattiin Villa Hummerheimissa, Kirkkonummella syyskuussa 2007.


title: 5 kulmaa kosmologiaan

text: Vieraina kosmologi Kari Enqvist ja uskontotieteilijä Matti Kamppinen.


title: 5 kulmaa kosmologiaan

text: Vieraina biologi Kirsi Lehto ja tietoisuustutkija Antti Revonsuo.


title: 5 kulmaa kosmologiaan

text: Vieraina geodeetti Markku Poutanen ja kuvataiteilija Jyrki Siukonen.


title: 5 kulmaa kosmologiaan

text: Vieraina professori Tuija Pulkkinen ja kuvataiteilija Antti Tanttu.


title: Kim Jong-kook

text: Kim Jong-kook (, "Kim Jong-kook") on eteläkorealainen laulaja. Hän kuului alun perin Turbo-yhtyeeseen, jonka hajottuaan hänestä on tullut menestyvä sooloartisti. Hän on nykyään yksi Etelä-Korean suosituimmista laulajista. Hänen kolmatta albumiaan on myyty yli 300 000 kappaletta. Hän on myös esiintynyt televisiossa.


title: Tuija Pulkkinen (fyysikko)

text: Tuija Inkeri Pulkkinen (s. 1962) on suomalainen avaruusfysiikan tutkija, avaruustieteen ja -tekniikan professori ja Aalto-yliopiston vararehtori.


title: Tuija Pulkkinen (fyysikko)

text: Hän väitteli Helsingin yliopistossa vuonna 1992. Hän työskenteli Ilmatieteen laitoksessa tutkimusprofessorina ja Avaruus ja yläilmakehä-tutkimusohjelman päällikkönä vuoden 2010 loppuun asti. Pulkkisen erikoisaloja ovat magnetosfääri, avaruusplasmafysiikka ja revontulet.


title: Tuija Pulkkinen (fyysikko)

text: Professori Pulkkinen siirtyi 1. tammikuuta 2011 Aalto-yliopiston Otaniemen kampuksen Sähkötekniikan korkeakoulun dekaaniksi. Vuonna 2014 hänestä tuli Aalto-yliopiston vararehtori.


title: Tuija Pulkkinen (fyysikko)

text: Professori Tuija I. Pulkkinen on ollut Suomalaisen Tiedeakatemian jäsen vuodesta 2001 ja Academia Europæan jäsen vuodesta 2011. Vuodesta 2014 alkaen hänet kutsuttiin Yhdysvaltain kansallisen tiedeakatemian jäseneksi, mitä ennen hän toimi European Geophysical Unionin puheenjohtajana.


title: Elmendorfin lentotukikohta

text: Elmendorfin lentotukikohta () on Yhdysvaltain ilmavoimien lentotukikohta Alaskassa, Anchoragen lähellä, jonka lentokenttäkoodit ovat EDF (IATA), PAED (ICAO) ja EDF (FAA). Elmendorf on 11. ilmavoimien, 3. lennoston (3d Wing) ja NORADin kotipaikka ja kuuluu USPACOMin alaisuuteen.


title: Elmendorfin lentotukikohta

text: 3. lennoston palveluksessa on 6900 henkeä ja sillä on käytössään F-15 Eagle, E-3 Sentry, C-17 Globemaster III, C-12 Huron ja F-22 Raptor -koneita.


title: Maik Taylor

text: Maik Stefan Taylor (s. 4. syyskuuta 1971 Hildesheim, Länsi-Saksa) on pohjoisirlantilainen jalkapallomaalivahti, joka edusti seuratasolla pisimpään Fulhamia ja Birmingham Cityä. Hän edusti myös Southamptonia, Barnetia, Farnboroughia, Leeds Unitedia sekä viimeksi Millwallia, jonne hän siirtyi ensin lainalle Leeds Unitedistä maaliskuussa 2012 ja allekirjoitti sitten seuran kanssa vuoden mittaisen sopimuksen.


title: Maik Taylor

text: Maik aloitti Pohjois-Irlannin B-maajoukkueessa vuonna 1999 ja ehti pelata yhden ottelun. Jo samana vuonna hänet valittiin A-maajoukkueeseen. Hän pelasi 88 A-maaottelua vuosina 1999–2011.


title: Tšuvassit

text: Tšuvassit ovat turkinsukuinen kansa, joka asuu Venäjällä. Vuoden 2002 laskennan mukaan heitä oli 1 637 200 henkilöä, joista 889 268 asui Tšuvassiassa. Tšuvassit puhuvat tšuvassin kieltä sekä toisena kielenä venäjää tai tataaria.


title: Kivimetsän Druidi

text: Kivimetsän Druidi (joskus lyhennetty "KmD") on Kouvolasta lähtöisin oleva sinfonista fantasia- ja folk-metallia soittava yhtye. Yhtyeen perustivat veljekset Antti ja Joni Koskinen vuonna 2002. Vuonna 2008 yhtye solmi levytyssopimuksen Century Median kanssa.


title: Kivimetsän Druidi

text:
Pari ensimmäistä vuotta kuluu kappaleiden säveltelyn merkeissä. Antti (koskettimet) ja Joni (kitara & laulu) olivat yhtyeen ainoat jäsenet vuoteen 2004 asti, jolloin mukaan liittyivät Antti Rinkinen (kitara), Lukas Pearsall (koskettimet), Jani Rämä (rummut) ja Jouni Riihelä (basso). Myöhemmin samana vuonna jo ensimmäisten keikkojen aikana kokoonpanoa saapuu täyttämään vielä Annika Laaksonen (laulu).
Vuoden lopussa Kivimetsän Druidi suuntaa studiolle nauhoittamaan ensimmäisen demonsa nimeltä "Taival".


title: Kivimetsän Druidi

text: Jani Rämä päättää jättää rumpalin hommat ja ryhtyä yhtyeen teknikoksi. Rumpujen taakse löydetään pian Ville Ryöti. "Taival"-demo myydään loppuun Ryötin ensimmäisellä keikalla vuoden lopussa, jonka jälkeen siirtyy jälleen studiolle nauhoittamaan toisen omakustanne ep:nsä.


title: Kivimetsän Druidi

text: "Mustan Valtikan Aika"-ep ilmestyy tammikuussa. Yhtye tulee koko ajan tunnetummaksi kuuntelijoiden keskuudessa. Uuden ep:n kolmas raita, "Pedon Loitsu", valitaan suomalaisella mikseri.net -sivustolla "Viikon biisivalinnaksi". Kappale saavuttaa Mikserin listan ykköspaikan ja pitää sitä viiden perättäisen viikon ajan pysyen koko Top 40-listalla peräti yhdentoista perättäisen viikon ajan.


title: Kivimetsän Druidi

text:
Jouni Riihelä eroaa toukokuussa Klubi Turussa Korpiklaanin kanssa soitetun keikan jälkeen ja paikalle otetaan Simo Lehtonen. Myös Annika Laaksonen ilmoittaa jättävänsä yhtyeen pari kuukautta myöhemmin järjestettävän Koria-roll-keikan jälkeen ja näin alkaa uuden naislaulajan etsintä.
Useiden kokeilujen jälkeen yhtye löytää etsimänsä. Elokuun alussa Jevgenia Onishkosta tulee Kivimetsän Druidin uusi naissolisti. Tämän jälkeen yhtye keikkailee enemmän kuin koskaan aiemmin. Vuoden loppuun sisältyy muun muassa minikiertue Korpiklaanin kanssa.


title: Kivimetsän Druidi

text: Tammikuussa Kivimetsän Druidi siirtyy jälleen studiolle nauhoittamaan täysin uudenlaista ep:tä. "The New Chapter" on nimensä mukaisesti täysin uusi vaihe yhtyeen musiikissa. Jevgenia Onishkon koerkealta äänialalta lauletut osuudet ja Joni Koskisen valtavasti kehittynyt laulutekniikka tuovat musiikkiin täysin uudenlaisia elementtejä. Sävellykset ovat muuttuneet monimutkaisemmiksi, mutta pitävät edelleen yhtyeelle ominaisen ilmeen. Mukana on myös ensimmäistä kertaa kaksi täysin uutta englanniksi laulettua kappaletta.


title: Kivimetsän Druidi

text: Nauhoitusten jälkeen Ville Ryöti jättää yhtyeen keskittyäkseen "Devilhorn"-projektiinsa. Myös Lukas Pearsall siirtyy syrjään koskettimien takaa. Ryötiä korvaamaan löydetään Atte Marttinen, mutta toista kosketinsoittajaa ei enää haeta, vaan Antti Koskinen hoitaa ne yksin.


title: Kivimetsän Druidi

text:
Elokuussa Korpiklaani pyytää Kivimetsän Druidia mukaansa 14 maata ja yli 20 suurimmaksi osaksi loppuunmyytyä keikkaa käsittävälle Euroopan kiertueelleen. Loistavasti onnistunut kiertue lisää kouvolalaisyhtyeen tunnettavuutta maailmalla entisestään.
Heti marraskuussa kiertueelta palannut yhtye siirtyy jälleen kerran Turun NoiseCamp-studiolle nauhoittamaan kehittyneen soittotaidon ja kokemuksen terävöittämää ep:tä. "Taottu"-nimeä kantava julkaisu sisältää jälleen täysin uuden ilmeen. Kappaleet ovat huomattavasti edeltäjiään nopeampia ja mukana on tällä kertaa kaksi täysin uutta kappaletta niin englanniksi kuin suomeksikin laulettuna. Huomioitavaa levyllä on Atte Marttisen mukanaan tuoma soittotaito, sekä kappaleiden progressiiviset vaikutteet.
Vuosi 2007 on ollut suuri käännekohta Kivimetsän Druidin osalta.


title: Kivimetsän Druidi

text:
Vuoden alussa MySpace-sivustolla julkaistaan "Taottu"-ep:n kaksi täysin uutta kappaletta (Blacksmith ja Jäässä Varttunut).
Helmikuussa Kivimetsän Druidi ilmoitti, että muun bändin ja Jevgenia Onishkon tiet ovat eronneet ja näin ollen Onishko jättää yhtyeen. Onishkon seuraajaksi saatiin pian suomalaisen Exsecratus-yhtyeen Leeni-Maria Hovila, joka esiintyi yhtyeen kanssa ensimmäisen kerran Helsingin Curium Metal Festissa 13.3.